
Enkonduko 


Scienca Komitato 

Prezidanto: Humphrey Tonkin, 

Usono, University of Hartford; 
AdE 1 

Membroj: 

Duncan Charters, Usono, 
Principia College, Elsah 
Renato Corsetti, Britio/Italio, 
Universita degli Studi di Roma 
„La Sapienza”; AdE 1 
Probal Dasgupta, Barato, LRU, 
Indian Statistical Institute, 
Kolkata; AdE 1 

Aloyzas Gudaviĉius, Litovio, 
Ŝiauliij universitetas 
Boris Kolker, Usono; AdE 1 
Ilona Koutny, Pollando/ 
Hungario, Uniwersytet im. 
Adama Mickiewicza w 
Poznaniu; AdE 1 
Stefan MacGill, Nov-Zelando/ 
Hungario, vic-prez. de UEA 
Aleksandr Melnikov, Rusio, 
AKa^eMH^ CejibCKoxo3- 
AHCTBeHHOrO 
MamHHOCTpoeHH^ 

Radojica Petroviĉ, Serbio, 
Univerzitet u Kragujevcu 
Balazs Wacha, Hungario, MTA 
Nyelvtudomanyi Intezet 

1 AdE - Akademio de Esperanto 

Sur la titolpaĝo: grupo de 
kongresanoj antaŭ budhisma 
templo dum ekskurso. 
Dorskovrile: fotokompilaĵo de 
Liba kaj Floreal Gabalda pri 
Busano (vd. p. 12) _ 


Karaj legantoj, 

Laŭ la nombro de partoprenantoj, laŭ la 
nombro de programeroj, laŭ la nombro de 
artaj prezentoj, laŭ la nombro de pladoj 
okaze de la frandvespero, laŭ la nombro de 
pladoj dum bongustega bankedo, laŭ la tri 
raportoj, kiujn vi povos legi en tiu ĉi revuo, 
nia 50-a KONGRESO estis sukcesa. Plie la 
temo „Edukado al respektoplena turismo” 
estis kaj restas inspira, ĉar turismo estas unu 
el la ebloj por ni esperantistoj uzi la lingvon 
en fremdaj landoj kun nekonataj homoj. 
Kongreso ĉiam estas okazo por la Komitato 
kunveni, kunsidi, interparoli, analizi la 
vivon de la Ligo kaj fme decidi pri farendaj 
paŝoj. Eĉ se la elektado de la estraro okazos 
en 2018, la decidoj de la jaro 2017 estas 
gravaj: ili ĉefe koncernas nian organon 
INTERNACIA PEDAGOGIA REVUO , kiu 
suferis je paneoj en la dissendo kaj nun 
nepre devas alveni regule, ligi nin al vi, karaj 
membroj, kaj informi vin detale kaj valore. 
Nia revuo estos ekde nun printita en Martin, 
Slovakio, danke al la perado de Stano 
Marĉek, kiu prizorgas nian duan revuon 
JUNA AMIKO. Ŝanĝoj okazos ekde 
1.1.2018, vi membroj ĝuos rabaton por 
aboni nian duan revuon JA!! En la numero 
2017/4 ni detale informos vin pri la fmaj 
decidoj, kiujn la Komitato lasis al la Estraro. 
Do nepre legu nian organon IPR, ĝi estas 
nemalhavebla ligo inter vi kaj la Ligo! 

La enhavo de tiu ĉi numero raportas multon 
pri la juliaj eventoj en Koreio, sed plie ĝi 
alportas diversajn sciigojn, kiuj tutcerte 
interesos vin. Ni deziras al vi agrablan 
legadon! 

Mireille GROSJEAN 

Prezidanto de ILEI 

Busano, 50-a ILEI-kongreso, julio 2017 


KONKLUDA RAPORTO DE LA PREZIDANTO 


Konstato: 206 personoj aliĝis, 170 alvenis. La kialo estas la streĉita 
politika situacio tutmonda, kun du ŝtatestroj aparte ne antaŭvideblaj. Pro tio 
kelkaj personoj rezignis kaj aliaj ne ricevis vizon. Ni menciu aparte la ĉinan 
klason de Neĝeta, grupon de 15 infanoj, por kiuj ni planis la infanan 
universitaton, kiu finfine ne okazis. Ok afrikanoj aliĝis kaj ne povis veni. 

La vojaĝo por la partoprenantoj kaj ĉefe por eŭropanoj estis longa kaj 
kosta. Pro tio ili volis malkovri la regionon kaj multe ekskursis. Tion mi bone 
povas kompreni. La sekvo de tio estas, ke malmulte da personoj partoprenis 
la kursojn kaj la prelegojn. Ĉu pro la fakto, ke la temo estis turismo, la 
kongresanoj pli turismumis ol kongresumis...? 

La junulargastejo ARPINA, dek-etaĝa plej modema konstmaĵo, 
ebligis komunan restadon tage kaj nokte. Tio estas tre favora situacio kaj 
stimulas bonan etoson kaj efikan laboron. La ĉambroj estis tre komfortaj, eĉ 
luksaj. La uzo de la tegmenta etaĝo, la oka, faris de ni ok-ulojn. Tie estis eĉ 
surtegmenta teraso kun belega rigardo al la maro; la kuraĝuloj iris tien kaj 
devis elteni la varmecon kaj humidecon. Ni havis 3 ĝis 4 salonojn, larĝan 
koridoron por la libroservo, la akceptejo, la kaso kaj koridoraj babiladoj. Unu 
granda salono kun eblo dividiĝi en du ricevis la nomon de la forpasinta LEE 
Chong Yeong, fama kaj altnivela korea esperantisto, eks-prezidanto de UEA 
kaj iniciatinto de la Esperanto-versio de la manlibro pri Historio „Historio 
por malfermi estontecorT , kiu prezentas detale la Historion de orienta Azio 
en la unua duono de la dudeka jarcento. En la dua etaĝo estas tre granda 
salono, kie okazis la frandvespero (interkona vespero kun alportitaj frandaĵoj 
el la devenlandoj de la partoprenantoj), la malfermo kaj la nacia vespero. 

La kongresa temo estis ,Ji,dukado al respektoplena turismo ”. La 
ampleksa enkonduka prelego de Mireille GROSJEAN traktis la temon detale. 
(Vidu la retpaĝon ilei.info) La ludo BAFA BAFA en ĵaŭdo ebligis al 
partoprenantoj turismumi al alia etno en apuda salono kaj konatiĝi kun 
fremda kulturo, spertante surprizojn, kulturŝokon, adaptiĝon. 

Du novaj programeroj aperis en tiu ĉi kongreso. La unua estas la 
Pedagogia Foiro. Laŭ mi ĝi estis sukcesa. Ses prelegoj okazis kaj donis la 
okazon al certaj personoj prezenti instrumaterialon, vortaron, novan 
lernolibron, la projekton Unu Leciono Pri E-o por Ĉiu Lernejano. Ĉiuj 
dokumentoj pri tiu projekto, inkluzive la dokumentojn pri Krozado tra la 
Lingvoj, troviĝas en la retejo de ILEI ĉe: ilei.info/agado/projektoj.php 

La dua estas la Literatura Kafejo. Mireille GROSJEAN prezentis du 
svisajn librojn, kiuj estis tradukitaj al E-o: Sonoril’ Urĉjo (de Chonz lateksto 
kaj Carigiet la bildoj), kies originalo estas en la romanĉa lingvo, kaj La Birdo , 
de Eveline PORTER, kiu aperis en dulingva eldono: angla kaj Esperanto. La 
originalo estas en la franca. Menciindas, ke Svisa Esperanto-Societo (SES) 
jam eldonis en Esperanto la faman libron Heidi de Johanna SPYRI. Rob 
MOERBEEK prezentis verkon de Frederik VAN Eeden, nederlanda verkisto. 

La kutimaj kursoj okazis: kurso por komencantoj sub la gvido de 
Annie GRENTE. Kurso por progresantoj sub la gvido de Sylvain LELARGE. 
La Instruista Trejnado, grava kaj kerna parto de tia kongreso, estis en la lertaj 
manoj de Katalin KOVATS. Ok personoj ricevis atestilon pri Instruista 
Trejnado post frekventado de ĉiuj kvar sesioj. 



Prelegoj okazis kaj konsistigis la fakan programon por tiuj 
kongresanoj, kiuj ne membras en la Komitato nek volas sekvi la supre 
menciitajn kursojn. La prelegoj sekvis pli aŭ malpli la kongresan temon pri 
turismo. Aurora BUTE, Marija BELOŜEVIĈ, Rob MOERBEEK parolis. Mireille 
GROSJEAN prezentis fotoriĉan raporton pri sia vizito ĉe la limo en la vilaĝo 
Panmunjom en 2008, kie ŝi povis viziti la svisan taĉmenton, kiu laboras tie 
nome de Unuiĝintaj Nacioj. Nia Lingva Festivalo okazis en eksterordinara 
loko: la Palaco de la Intemacia Pusan-FilmFestivalo. Mirinda arkitekturo 
grandioza (vidu foton supre). Sub ŝvebanta tegmento dancis folklora gmpo 

meze de la tabloj por niaj multaj 
lingvoj. Kompreneble preter- 
pasantoj venis kaj diskutis kun la 
membroj de nia ekzota grupo. 
Kelkaj kongresanoj surhavis na- 
cian kostumon. .JCrozado tra la 
lingvoj ”, prelego de Mireille 
GROSJEAN, estis fakte enkonduko 
al la Lingva Festivalo. La Komi- 
tato kunsidis kaj atingis kvorumon 
danke al reta voĉdono antaŭa, kiu 
donis permeson al iuj komitatanoj anstataŭi komitatanojn de aliaj sekcioj. De 
la estraro ĉeestis la prezidanto Mireille GROSJEAN, la vic-prezidanto GONG 
Xiaofeng „Arko” kaj la vic-sekretario Elena NADIKOVA, nur 3 membroj, 3 
virinoj. ( Vidu foton supre, kun laprezidanto de LKK„Nema La Komitato 

elektis du novajn Honorajn Membrojn, nome la forpasintan Paul GUBBINS el 
Britio kaj Hu Guozhu el Ĉinio. La Komitato aprobis la agadraporton kaj la 
financan raporton kaj farante tion senŝarĝigas la estraron. Aperis sugestoj por 
altigi la nombron de abonantoj al Juna Amiko. Maniero fari tion estus 
proponi rabaton al niaj membroj. La Komitato decidis tion kaj nun la estraro 
devas konkretigi la proponon. Tute nova oferto aperos en aŭtuno kaj 
ekvalidos je 1.1.2018. 

Pluraj duontagaj ekskursoj okazis dum 
la semajno. Du tuttagaj ekskursoj okazis 
merkrede. Per buso 50 kongresanoj iris al 
Gyeongju kaj al la antikva templo Bulguksa 
(vidu foton ). Ili havis la okazon restadi, 
mediti kaj manĝi en budhisma templo. 

La Loka Kongresa Komitato (LKK) 
elstare kaj efike laboris. Nia sud-korea 
sekciestro Sinjoro PARK „Nema” gvidis la 
laboron per lertaj manoj kaj altnivelaj sociaj 
kapabloj. Menciindas la elstara kontribuo de 
Sinjoro Monto, unu el la membroj de la 11- 
persona LKK. Li havas muzikgrupon kaj 
konas aliajn muzikgrupojn kaj folklorajn 
grupojn. Li organizis, ke en ĉiu programero aperis iom da korea muziko: dum 
la frandvespero, dum la malfermo, okaze de la nacia vespero kompreneble, 
dum la lingva festivalo sur granda placo. Danke al tio nia kongreso akiris 

viglecon kaj gajecon. Ĉiu kongresano ricevis belan ventumilon memore al la 
Zamenhof-Jaro (vidu foton). 

La bankedo okazis en 
fora restoracio, kiun la kongre- 
sanoj atingis per buso. Denove 
la busananoj fariĝis busanoj. 

Aŭdiĝis jena komento: la 
bankedo estis la plej sukcesa 
kompare kun diversaj aliaj 
dumkongresaj bankedoj, ĝi 
estas abunda kaj bongusta, 
belaspekta kaj originala. Plie 
(kelkaj manĝantoj eĉ ne 
rimarkis tion) vegetarana. 

Kiam ni parolas pri instruado, ni pensas pri transdono de konoj kaj de 
kapabloj, klarigoj, ekzercoj... Tra la Jaro de la Lernanto la Ligo ILEI 
klopodis montri la gravecon de respondeca lemado de la studento kaj nova 
akompana rolo de la instmisto. En Busano ni aŭdis la vortojn instigo kaj 
emocioj. La kunvivado de instmisto kaj lernantoj havas ankaŭ tiajn fiankojn, 
kiujn ni devas priatenti. 

La konkluda parolado de la prezidanto okazis vendrede inter la 16-a 
kaj la 18-a horoj. Sekvis je la 20-a horo triparta prezento de la iberia 
duoninsulo, terlango okcidente en Eŭropo, kie ILEI havos sian kongreson en 
2018: en Madrido. La UK okazos post la ILEI-kongreso en Lisbono, 
Portugalio. Mireille Grosjean prezentis la ĝeneralan situacion de Iberio, ĝiajn 
montojn, insulojn kaj politikajn limojn. ( Vidu la ilustraĵon sekvapaĝe.) 
Sekvis Prof. Duncan Charters, kiu doktoriĝis pri Hispanio kaj hispanaj 
literaturo kaj lingvo. Li prezentis rapidan skizon de la Historio de tiu 
mondoparto kun akcento sur la postmezepoka tempo, kiam tie fioris elstara 
kulturo kreita per miksitaj kontribuoj de kristanoj, judoj kaj islamanoj. 
Sekvis prelegeto de Ruben FERNANDEZ ASENSION el Barcelono, Katalunio. 
Li prezentis la nuntempan koleron de katalunoj pro la diskriminacio farata 
de kastilianoj, la reganta etno en centra Hispanio. Per faktoj kaj analizoj li 
montris la nunan situacion. Ni povis kompreni, ke niaj gazetoj en la tuta 
mondo aŭdas la voĉon de Madrido, kie la ĵurnalistoj laboras, pli ol de 
Barcelono, eĉ se tiu urbo ludas pezan ekonomian rolon en la tuta duoninsulo. 

Ĉiuj partoprenantoj esprimis sin pozitive pri ĉi tiu kongreso. Neniu 
granda aŭ grava paneo okazis. 



IPR 17/3>7 




Kantabrio 


Eŭskio 


Asturio 


Andoro 


Navaro 


Galegio 


Riofio 


Kastilio kaj Leono 


Aragono 


Madrido 


Ekstremaduro 


Kastilio-Manĉo 


Portugalio 


Murcio 


Andaluzio 


valencilando 


Balearoj 


Iberia 
duoninsulo 


' Gibraltaro 


Ihero-latinidaj lingvoj: 

hispana (kun andaluzia) 

asturia 

galega 

■■ portugala 
■■ kataluna (kun valencia) 

■I aragona 
Aliaj linpoj: 

■■ gaskona t 1 eŭska 

■I langvedoka angla 


Ĉio evoluis kontentige, eĉ bele kaj fruktodone. Enketo okazis post nia 
Konferenco en Hungario, ĝi ripetiĝos post Busano. 

Sabate matene, la 22-an de julio, la buso startis je la sepa horo por 
atingi Seulon je tagmezo. Je la naŭa horo startis du pliaj busoj por porti 
homojn al la UK. 

Mireille GROSJEAN 
Prez. de ILEI 


50-a Kongreso de ILEI - Busano, Koreio, julio 2017 


KONGRESA REZOLUCIO 


La 170 partoprenantoj el 25 landoj de Azio, Eŭropo kaj Ameriko en la 
jubilea, 50-a Kongreso de la Internacia Ligo de Esperantistaj Instruistoj ILEI, 
okazanta de la 15-a ĝis la 22-a de Julio 2017 en la junulargastejo ARPINA 
en Busano, Korea Respubliko, 

DISKUTINTE la temon „Edukado al respektoplena turismo”, 


IPR 17/3 >8 






REMEMORIGAS, ke la agentejo de Unuiĝintaj Nacioj pri Turismo 
UNWTO substrekis la valoron de Esperanto en sia deklaro de Manilo, 
ĉefurbo de Filipinoj, de la jaro 1980: 

„La Monda Organizaĵo pri Turismo substrekas la gravecon koni lingvojn, 
aparte lingvojn kun universala aspiro kiel Esperanto.” 

ATENTIGAS pri la rolo de la neŭtrala lingvo Esperanto por senperaj 
interhomaj kontaktoj prepare al, dum kaj reage al personaj aŭ etgrupaj 
turismaj vizitoj ĉe surlokaj individuaj loĝantoj kaj specife fakuloj, kiuj 
kontaktoj firmigas daŭrajn internaciajn amikecojn kaj interklerigajn 
interŝanĝojn en ĉiam pli vastaj rondoj; 

ATENTIGAS tiurilate pri la ĵus renovigita UNESKO-kuriero, kies 
Esperanto-versio donas taŭgan materialon por la daŭrigaj Esperanto-kursoj 
post la jam amasaj komenckursoj en Interreto, kiel tiu de Duolingo; en kiu 
kuriero unu artikolo pri plonĝistinoj de la insulo Jeju memorigas pri teksto 
en la „Korea Antologio de Noveloj” (1999 kaj 2017), kio evidentigas la 
gravecon de prepara literaturostudo antaŭ la turismado; 

REKOMENDAS, ke kolegoj kunlaboru en la tradukado, utiligo kaj 
komentado de la UNESKO-kuriero nun disponebla en la Internacia Lingvo 
Esperanto; 

REMEMORIGAS, ke la celado de Unuiĝintaj Nacioj, UNESKO kaj la 
Esperanto-movado baziĝas sur la komuna bezono konstrui pacan mondon 
surbaze de homaj rajtoj kaj strebado al daŭripova evoluo kun respekto al la 
Tero kun ĉiuj ĝiaj naturaĵoj. 

Busano, la 21-an de julio 2017 


Rezulto de la Internacia Pedagogia FilmFestivalo 
de ILEI (IPEFF) okaze de la Jaro de la Lernanto 


Alvenis al ILEI kvar filmetoj. Ili iris al intemacia ĵurio, kie membris 
tri profesiaj filmistoj kaj kvar ŝatantoj de filmoj kaj amatoraj filmistoj. Du 
profesiaj filmistoj ne estas esperantistoj. 

Jen la rezultoj: 

La unua premio, 200 EUR uzotaj por partopreni internacian kongreson 
kiel IJK aŭ UK aŭ ILEI-kongeson, iras al KANG Caiqi, de E1 Popola Ĉinio, 
por ŝia filmo „Esperanto nia lingvo” en la kategorio „interkultura harmonio”. 

La dua premio, 100 EUR uzotaj por partopreni internacian kongreson 
kiel IJK aŭ UK aŭ ILEI-kongreson, iras al QUI Jieming kaj ZHENG Kexin, 
de Ĉina Radio Internacia, kiuj kune muntis du filmetojn. Gajnis la filmo 
„Printempa Festo 2” en la kategorio „interkultura harmonio”. Ili devos inter 
si dividi la premion. 

Okaze de la 50-a kongreso de ILEI en Busano la 19-an de julio 2017 
la kongresanoj donis la premion de la publiko, kiu estos diplomo, al la filmo 
„Fenestro al la mondo” de XIE Ruifeng, de E1 Popola Ĉinio, en la kategorio 
„interkultura harmonio”. 

ILEI kreis kanalon ĉe Youtube kaj metis tien la 4 filmetojn. La filmetoj 
videblas tie: youtube.com/channel/UCvxZ3qhmQcFKzTGCR_SLHFg. 

Oni povas konstati, ke kvar personoj partoprenis kaj ĉiuj kvar ricevas 
premion. 

Mireille GROSJEAN 


Impresoj pri ILEI-kongreso 


1 . 

deXlNG Qishuang (Susi) (Ĉinio) 

Dank’ al la helpo de Profesoro GONG 
Xiaofeng „Arko” kaj ILEI, mi havis ŝancon 
partopreni la 50-an kongreson de ILEI en 
Busan en julio 2017. Dum la kongreso, 
multaj valoraj aktivadoj okazis. Ĉiuj estis 
brilaj kaj signifoplenaj. Kiel instruisto de 
elementa lernejo, mi ege nutris min el la 
aktivadoj. La plej profundaj impresoj ĉe mi 
estas sekvontaj. 

Mi vere ŝatas la lecionojn de Sylvain 
LELARGE pri lingvokapablo. 

Li estas eminenta kaj humura 
instruisto. Li eksplikis lemadon de vortoj 
komparante tion al promeno en frukto- 
ĝardeno. Oni promenas inter diversaj fruktaj 
arboj kaj elektas tiujn fmktojn, kiujn oni 
ŝatas. Estas fmktoj sur la tero, sed ili eble ne 



IPR17/3>10 




estas puraj, eble jam estas morditaj de insektoj. Tiajn fruktojn oni ne ŝatas. 
Estas fruktoj pendantaj alte sur branĉoj. Oni ege ŝatas ilin, ĉar ili aspektas 
vere bongustaj! Sed neniel oni sukcesas preni ilin. Estas fruktoj ne tiel altaj 
sur arboj, do oni povus pluki ilin etendante la brakon. Sam-maniere ni studas 
vortojn. Ni devas elekti tiujn, kiuj estas nek sur la tero, nek tro altaj sur 
branĉoj. La metaforon tuj mi komprenis. Kvankam mi povas esprimi ideon 
per simplaj vortoj, tamen mi devas studi plu por pli bone esprimi min. 
Alifianke, la tro komplikajn vortojn lasu aŭ atendu, ĝis via kapablo altiĝos. 
Sylvain ankaŭ donis kelkajn ekzercojn por studi vortojn. La plej ŝatata de mi 
estas la sekva: ĉiuj partoprenantoj de la ekzerco gajnas du vortojn, kiuj estas 
similaj, ekzemple „akcento” kaj „akĉento”; oni salutas alian kaj demandas 
„Ĉu vi konas miajn vortojn?”. Se jes, la respondanto klarigos pri la vortoj; 
se ne, la demandanto klarigos. Post kiam ambaŭ personoj bone lernis la 
vortojn, ili interŝanĝos la vortojn kaj iros al alia homo por daŭrigi la 
ekzercon. Ankaŭ aliaj manieroj estas interesaj. Sylvain ankaŭ instruis kanton 
al ni. Mi tre ŝatas la kanton „Nove, reprove, ĉiam denove... Se falante, 
restarante: tiel ni venkos! ...” 

En trejnado Katalin Kovats instruis al ni kiel organizi instruadon. 

Mi instruas Esperanton en elementa lernejo. Miaj lernantoj estas 
komencantoj kaj ankaŭ estas junaj infanoj. Mi ĉiam provas trovi pli bonan 
kaj taŭgan manieron por la infanoj, por ke ili ŝatu kaj bone studu la lingvon. 
La maniero de Katalin donis al mi inspiron. Si grupigis kursanojn duope el 
malsamaj landoj. En grupo oni demandas unu pri la alia kaj memoras 
informojn de la grupano. Poste Katalin demandas kursanon „Kion vi scias 
pri via grupano, inkluzive de la nomo, aĝo, lando, hobio ktp”. Tiamaniere la 
partoprenantoj ne nur prezentas sin mem, sed ankaŭ la alian grupanon. Tiel 
lernantoj pli multe ekzercas kun pli granda intereso. Pro la kurso de Katalin 
mi komprenas, ke instruistoj devas pensi laŭ la starpunkto de la lernantoj 
anstataŭ laŭ tiu de la instruanto. Interagado inter lemantoj estas pli grava ol 
tiu inter lernantoj kaj instruanto. Mi devas vigligi miajn lernantojn estigante 
plian interagadon inter ili. Tio estas pli grava ol mia entuziasmo. Nur 
lecionoj, en kiuj lernantoj estas aktivaj, estas vere viglaj. 

Leciono de Annie GRENTE por komencantoj: 

Mi partoprenis la lecionon de Annie. Miaopinie la plej studinda afero 
por mi estas la kapableco alĝustigi lecionon. Annie povas bone alĝustigi sian 
planon laŭ la reago de lemantoj. Instruistoj devas posedi tian kapablon, ĉar 
ni neniam povas antaŭvidi ĉion, kio okazos dum lecionoj. Se io neatendita 
okazas, ni bezonas fari alĝustigon. 

Krom studado estas ankaŭ amuzaj aktivadoj en la ILEI-kongreso. Mi 
ege ĝuis ilin. Tiaj aktivadoj inkludis lingvo-festivalon, intemacian vesperon, 
adiaŭan vesperon, bankedon, ekskurson ktp. 

Dum la lingvo-festivalo, la kongresanoj el diversaj landoj prezentis 
siajn landon, lingvon kaj ankaŭ Esperanto-movadon. Multaj preterpasantoj 
interesiĝis pri nia movado, ili demandis kaj iomete lemis pri diversaj naciaj 
lingvoj. Samtempe ili ekkonis Esperanton. Ni diris, ke ĉinoj parolas ĉine, 
francoj parolas france, sed ni esperantistoj el la tuta mondo parolas 
Esperante. 

En la frandvespero ni ĝuis tradician kantojn kaj dancojn, kaj gustumis 
specialan manĝaĵon de diversaj landoj. Korea esperantistino akompanis min 
promeni ĉe la maro, butikumi en magazeno, babilante trinki kafon kiel en 
harmonia familio. 

La tagoj en la ĉi-jara ILEI-kongreso estas mirinda kaj neforgesebla 
sperto por mi. Pere de la ILEI-kongreso mi ne nur travivis eksterlandan 
vivon, sed ankaŭ pli bone komprenas la ideon de Esperanto. Do, karaj 
neesperantistoj, ne demandu min, kiom da homoj el kiu lando parolas E-on. 
Mi nur volas diri, ke ni esperantistoj povas vidi pli belan mondon. 

2 . 

de Liba GABALDA (Francio) 

Meze de julio, ILEI malfermis la serion de tri Esperantaj kongresoj en 
Koreio. Post ĝi sekvis la 102-a UK en Seulo kaj tuj poste la 90-a SAT- 
kongreso en la apuda urbo Gimpo. La kongreso de ILEI okazis de la 15-a ĝis 
la 22-a de julio en la dua plej granda urbo en Koreio, Busan, situanta en la 
suda parto de la lando. Fakte la kongreso estas la unua kun tiu ĉi nomo. La 
decido estis prenita pasintjare en Nyiregyhaza. Antaŭe temis pri ILEI- 
konferencoj. La kongreson partoprenis 170 gesamideanoj el 21 landoj. La 
akcepto estis varma, same kiel la lando mem. Ni loĝis en komfortaj ĉambroj 
de la junulara gastejo Arpina. Ĉiuj programeroj okazis en la oka etaĝo de la 
konstruaĵo. La temo de la ĉi-jara kongreso estis: „Edukado al Respektoplena 
Turismo”. Gi estis plenumita per kelkaj prelegoj kaj kompreneble per 
ekskursoj al interesaj lokoj. 

Sabate, dum la interkona vespero, ni gustumis ĉefe aziajn kaj kelkajn 
alilandajn frandaĵojn. Koreaj esperantistoj dume prezentis belegan folkloran 
programon kun specifaj dancoj kaj muziko de sia kulturo. Krom variaj 
prezentadoj ni ĝuis gruo- kaj masko-dancojn. Dimanĉe okazis la solena 
inaŭguro kun ĉeesto de kelkaj reprezentantoj de la urbo Busan. La 

prezidantino de ILEI, Mireille GROSJEAN, bonvenigis la kongresanojn. Estis 
legataj kelkaj bondezir-mesaĝoj. Dum la paŭzo ni aŭskultis specialajn 
koreajn muzikilojn. Sekvis salutoj de reprezentantoj de ĉeestantaj landoj kaj 
la prezidantino konigis al ni la kongresan temon pri turismo. Post la 
malfermo de la kongreso ni komune fotiĝis. 

Estis enkondukitaj novaj programeroj: „Pedagogia foiro” kaj 
„Literatura kafejo”. Tiucele estis prezentitaj kelkaj libroj kaj paroladoj pri 
diversaj temoj. La Nacia vespero mirigis ĉiujn ĉeestantojn. Ni ĝuis variajn 
prezentadojn de la korea folklorkulturo. Subtila estis Dongrae - la 
gruodanco, konata jam de la unua vespero. 

La semajna programo inkluzivis kurson de E-o por komencantoj 
gvidatan de Annie Grente, progresantoj ĝuis viglan kaj amuzan kurson de 
Sylvain LELARGE kaj la instruistan trejnadon estris Katalin KovAts. La 
fidelaj partoprenantoj ricevis atestilon. Ne mankis lernado de la korea lingvo 
eksprese sub gvido de PARK Yongsung (Nema). Kun Mireille ni krozadis tra 
la lingvoj. Oni diskutis pri la maniero enkonduki Esperanton en lernejojn. 
Ĝis nun oni vane strebis pri tio. Tamen, ni estas esperantistoj, do ni devas 
esperi... En aliaj programeroj oni parolis pri gramatikaj tiklaĵoj, pri centroj 
de E-o kaj pri privataj projektoj. Komitatanoj plenumis sian laboron dum 
pluraj kunsidoj kaj ankaŭ estis pritraktita la temon „Jaro de la Lernanto”. 

Sur la urba placo, antaŭ la teatro okazis lingva festivalo kun 16 lingvoj 
inkluzive Esperanton prezentataj de la kongresanoj. Por la publiko, kiu 
bedaŭrinde ne abundis, estis aranĝita speciala kultura programo. 

Ni spektis kvar filmetojn el filmokonkurso okaze de la Jaro de la 
Lernanto. Ni aljuĝis al unu el ili la premion de la publiko. Rilate al la temo 
pri turismo oni parolis pri la fama mondvojaĝanto kaj verkisto Tibor Sekelj. 
Marija BELOŜEVIĈ parolis pri pozitivaj kaj negativaj efikoj de turismo. 
Aurora Bute, vestita en bela rumana kostumo, parolis pri kulturaj specifaĵoj 
de Rumanio. Sur la prezentitaj bildoj ni povis admiri preĝejojn pentritajn 
ankaŭ sur la eksteraj muroj. La rumana bluzo inspiris plurajn famajn 
modistojn. Kortuŝa estis la rakonto pri „Miljara Animo” (Koryo te-bovlo). 
Rob MOERBEEK prezentis korean literaturon. Interesa estis la ludo „Bafa- 
Bafa”, en kiu temis pri konfronto de du malsamaj kulturoj. 

Tre bongusta kaj enhavoriĉa estis la kongresa bankedo en urba 
restoracio. Ĝi kontentigis ĉiujn ĉeestantojn per varia elekto de koreaj 
specialaj manĝaĵoj. A1 kongresanoj estis proponitaj pluraj duontagaj 
ekskursoj por malkovri la ĉirkaŭaĵon. Unu el la tuttagaj ekskursoj estis 
destinita al vizito de la urbocentro de Busan. Alia tuttaga ekskurso celis la 
regionon de Gyeongu, kie ni vizitis antikvajn tombojn. Unu el ili estis 

enrigardebla. Sekvis vizito de monaĥejo, kie ni tagmanĝis kaj plonĝis en 
meditadon. Impresa estis vizito al la templo Bulguksa, mondheredaĵo de 
Unesko. 

Ĉe la fino de la kongreso estis prezentita la Iberia duoninsulo, kie 
okazos venontjare la 51-a ILEI-kongreso en la hispana ĉefurbo Madrido de 
la 21-a ĝis la 28-a de julio. La portugala ĉefurbo Lisbono gastigos la 103-an 
UK-on tuj poste. Mireille GROSJEAN prezentis konkludan paroladon pri la 
kongreso kaj la Rezolucio. Sekvis dankoj kaj gratuloj al busanaj 
esperantistoj, kiuj sukcesis organizi belegan kongreson. Tiele plenumiĝis la 
bondeziroj de urbaj reprezentantoj eldiritaj ĉe la inaŭguro. Ni ĝuis viglan kaj 
agrablan semajnon. 


3. 

de Aurora BUTE (Rumanio) 

Ĉi-jare la plej grava aranĝo de ILEI, la 50-a Kongreso, okazis en la 
belega korea urbo Busan, situanta inter monto kaj maro, kie oni renkontas 
historiajn rakontojn, bone konservitajn tradiciojn, templojn kun miljara 
historio. Partoprenis 170 esperantistoj el 21 landoj, kiuj ĝuis la komforton de 
la junulargastejo ARPINA, moderna konstruaĵo, kiu entenas sub la sama 
tegmento la gastejon kaj la kongresejon. Tio ebligis komunan kunestadon 
tage kaj nokte - aparta allogo de la intimaj aranĝoj. La programo estis riĉa, 
bunta, kaj... kiel kongreso kiu respektas sin, okazis paralelaj programeroj. 
Krom la tradiciaj frandvespero, nacia kaj internacia vesperoj, ekskursoj, 
prelegoj, kursoj k.a., aperis en la programo du novaj eroj: Pedagogia Foiro , 
specifa al ILEI kaj necesa, dum kiu oni prezentis instrumaterialojn, kaj 
Literatura Kafejo - prezentado de libroj, same necesa kaj utila, des pli ĉar ĝi 
parolas pri libroj kaj fervoraj legantoj, kun bonega parolkapablo kaj bela 
lingvo. Alia novaĵo estis la Internacia Pedagogia Film-Festivalo , kadre de 
la Jaro de la Lernanto ; ĉiuj premioj iris al Ĉinio kaj indas spekti en Youtube , 
kie ILEI kreos kanalon, la kvar filmetojn. 1 

La temo de la kongreso estis Edukado al respektoplena turismo. La 
enkonduka prelego al la kongresa temo difinis kaj klarigis, kio estas turismo, 
montris la celojn kaj manierojn turismumi, kio estas respekto al la homoj, al 
kulturaj monumentoj, al la naturo, kiel instrui respekton, aludis pri la franca 
proverbo: „En Romo agu kiel romloĝanto”, mutatis mutandis en Esperantujo 
agu kiel esperantisto. Kaj jes, Busano estis Esperantujo, kie homoj el kvar 

1 La kanalo estas kreita kun la nomo: Esperanto + Edukado ILEI - NdlR 

kontinentoj agis kiel esperantistoj: estis tie respekto, amika etoso; koreoj kun 
japanoj kaj ĉinoj dancis polonezon, eŭropanoj dancis japanan farandolon kaj 
estis belaj momentoj de kunkantado. [surfote: kurso porprogresantoj] 



La ĉi-jara ILEI-Kongreso havis pli da artaj programeroj: krom la bunta 
nacia vespero, kiam ni vidis kaj aŭskultis multajn artistojn, belajn kostumojn, 
specifajn dancojn kaj tradician, sed ankaŭ modernan muzikon, aperis korea 
muziko en ĉiu programero: dum la frandvespero, dum la malfermo, kaj, io 
tute nova, dum la lingva festivalo, sur la granda placo de la urbo. 

Busan lasas en mia menso kortuŝan memoron: la UN-parko kun la sola 
tombejo en la mondo dediĉita al la UN-armeo, kie ripozas pli ol 2000 
militistoj el 16 landoj, batalintoj sub la gvido de UN por liberigi la Sudan 
Koreion. Belaj statuoj ŝajnas demandi, kial homoj mortas pro milito, kial 
homoj startigas militon... La prezidanto de la LKK, en sia bonveniga 
mesaĝo, konfesas, ke, preparante la kongreson, la lokanoj kreis nur „grundan 
bazon” kaj instigas nin por ke ni „kune masonu belan konstruaĵon kaj ĝin 
plenigu per...”. Ni plenigu per respekto, kunlaborado, arnika sinteno, 
toleremo, interkompreniĝo kaj... paco, por respondi al la belaj statuoj de la 
UN-parko. 

ILEI aktivas dum la UK 


TAGO DE LA LERNADO 


Estas multjara kutimo, ke la marda tago dum UK estas dediĉita al la 
lernado, librolegado, lernejoj... kaj estas kutimo, ke ILEI organizas ĝin. Nun 
ILEI havas komisiiton por fari la preparlaborojn, temas pri Sinjorino Marija 
Beloŝeviĉ el Kroatio. Ŝi kontaktas la eblajn prelegantojn kaj starigas la 
programon. Valora kunlaboranto por la Ligo ŝi estas. 

En Seulo la programo rilatis al la kongresa temo de la 50-a ILEI- 
kongreso en Busano: Edukado al respektoplena turismo. La programo tamen 
respektis la kutimon, ke la aŭskultantoj eksciu pri la instrusistemo de la 
gastiganta lando. Do ni unue aŭdis prezenton de Sinjoro HONG Sungcho, 
lernejestro de virina altlernejo. Kvankam evidentiĝas la ligoj inter Koreio kaj 
Cinio en la pasinteco, la lernado de la ĉinaj ideogramoj ĉesis esti deviga 
studobjekto en la jaro 1970. 

Instigan prelegon faris D-ro Probal DASGUPTA starigante diversajn 
pensigajn demandojn pri turismo kaj interkultura kunvivado. Ĉu ni 
esperantistoj estas iel iom nekutimaj turistoj? 

Turismo kaj religio: pilgrimado. Tionprezentis Leif NORDENSTORM. 

Turismo kaj ekologio: jen la 
temo de D-ro Duncan CHARTERS. 

La publiko aŭdis pri diversaj 
landoj kiel Armenio (prezentita de 
Karine ARAKELJAN), Rumanio (pre- 
zentita de Aurora Bute), Kroatio 
(prezentita de Marija BELOŜEVIĈ). 

La ĉeestantoj aŭdis plie pri 
instruado de E-o en Moskvo (Anna 
STRIGANOVA), pri argumentoj por 
Esperanto (Rafael ZERBETTO), pri la 
Esperantlingva versio de UNESKO- 
kuriero (Huang Yinbao ’Trezoro’), pri 
la evoluo de la programo Ekparolu 
(D-ino Katalin KovAts), pri turismo 
kaj franca ekzameno (D-ro Frangois Lo 
JACOMO). 

Mallonga sed grava momento 
estis la kunveno de D-ro Mark FETTES, 

prezidanto de UEA, Stefan MACGlLL, vic-prezidanto de UEA, kaj Mireille 
GROSJEAN, prezidanto de ILEI; post la detala raporto de M. Grosjean pri la 
Jaro de la Lernanto venis la momento fermi tiun agadon. Tion faris la 3 
estraranoj ( vidu komunan foton sur p. 16.) 

La leganto povas konstati, kiom varia kaj enhavoriĉa estis tiu Tago 
dediĉita al lernado. 

Mireille GROSJEAN 
Prez de ILEI 


Simpozio - Hankuk-Universitato de Fremdaj 
Studoj HUFS UK Seulo 2017 


Universitata Simpozio en HANKUK Universitato de Fremdaj Studoj 
HUFS. Kadre de la UK. 

Nuna stato kaj evoluo de la instruado de Esperanto kiel internacia 
lingvo en la tuta mondo. 

La Universitato HULS eniris la organizan fazon proponante tiun titolon kaj 
ekrilatis kun ILEI, kies ĉefa tasko estas prizorgi la instruadon de Esperanto. 
Konsekvence la organiza laboro estis tute logike en la manoj de ILEI, ĉefe 
en la manoj de Sinjoro PARK Yongsung, „Nema”, estro de la korea ILEI- 
sekcio. 

PROGRAMO 

• Mireille GROSJEAN: Esperanto instruado-edukado en tutmonda skalo 

• Tosihiro YAMASITA (JP); Panorama metodo. 

• Gabor MARKUS (HU): La lingvo de espero. 

• Ronald GLOSSOP (USA): pri la organizaĵo „Infanoj ĉirkaŭ la mondo”. 

• Xiaofeng GONG (CN): konciza historio de la Esperanto-movado en 
Ĉinio. 

• Youngkoo LEE kaj Yongsung PARK „Nema” (KR): Koreio kaj 
Esperanto. 

• Ruben FERNANDEZ ASENSIO (ES): Lingvistiko, instrumetodoj kaj 
Esperanto, ne forlasu la plenkreskulojn! 

• Dmitrij ŜEVĈENKO (anstataŭigita de Anna Striganova) (RU): 
Esperanto-edukado kaj ĝiaj perspektivoj en Rusio. 

• Maria BUTAN (RO): Instruado kaj lernado de Esperanto en Rumanio. 

• Dalia PILECKIENE (LT): Esperanto-edukado kaj ĝiaj perspektivoj en 
Litovio. 

• Katalin KOVATS (HU/NL): la situacio de instruado de Esperanto en 
lernejoj iamkaj nun. 

• Inchol KIM, prezidanto de HUFS 

• Jaewook KIM, Prezidanto de la Fremdlingva instituto de HUFS 

La universitato kaj ILEI ricevis ĉiujn prelegojn antaŭe. La universitato printis 
la prelegaron en dulingva eldono: Esperanto kaj korea lingvo. Tiel la 
gestudentoj en la salono povis sekvi la prelegojn legante la korean tekston. 
Por debatoj kaj konkludoj estis posta interpretado. 

La kontaktoj kun la universitato, ĝia prezidanto kaj la prezidanto de la 
fremdlingva instituto estis tre fruktodonaj kaj agrablaj danke al la efika 
perado de Sinjoro Lee Youngkoo, prezidanto de Korea Esperanto-Asocio. 
Ni povas esperi, ke naskiĝos novaj komunaj projektoj. Rimarkindas, ke la 
Universitato HUFS havas multajn kunlaborojn tra la mondo kun diversaj 
establoj, inter aliaj la Libera Universitato de Bruselo (BE), kie instruas 
esperantistino, D-ino Kristin TYTGAT. Ni esperu je pozitivaj sekvoj de tiu 
brila evento kaj ni laboru al tio. 


Esperanto instruado-edukado en tutmonda skalo 

Kontribuo de Mireille GROSJEAN, prezidanto de ILEI 

Ni parolu pri instruado-lernado de Esperanto. Laŭ mia titolo ni 
konsideru tion en du intereso-aksoj. 

Unue: ni devas pensi mondskale. Tio fakte ne estas facila agado. Ĉiu 
el ni restas ligita al la kutimaj limoj kaj kadroj. Ni konas la mondon tra la 
informoj de niaj enlandaj amaskomunikiloj. Tiuj kadroj donas ian fidon; 
forigi la kadrojn timigas. Konsideri la tutan mondon povas esti ne facile, 
depende de la lokoj, eĉ tute ne eble pro manko je informoj pri la cetera 
mondo. Pensi mondskale kaj agi loke , pri tio ni devas nin ekzerci laŭ la 
slogano de Sennacieca Asocio Tutmonda (SAT): „Ni alkutimiĝu al 
eksternacia sent-, pens- kaj agadkapablo!” 

Eĉ se ni ne kapablas forigi la politikajn limojn, ni devas klopodi pensi 
translime. Pro mia posteno de prezidanto mi ĉiutage laboras mondskale; 
Interreto ebligas tion; mi observas, ke tio estas por mi kutima, kaj plie giganta 
ŝanco kaj ke multaj homoj ne kutimas fari tion. Kadre de la agadoj de la Ligo 
ILEI, preparante la enhavon de nia organo Internacia Pedagogia Revuo , de 

nia revuo Juna Amiko , mi daŭre havas la mondon antaŭ miaj okuloj kaj 
provas zorgi, ke ĝi aperu en la enhavo de niaj revuoj. Tia labormaniero 
similas al sporto, gimnastiko por la menso. 

Kiel fartas la instruado de Esperanto en la tuta mondo? Mi ne povas 
respondi per unu sola vorto. 

Mi listigu pozitivajn faktojn: 

Tutkomence ni restu en Azio: Grava agnosko de Esperanto 

La instanco UNWTO substrekis la valoron de Esperanto en sia deklaro 
de Manilo, ĉefurbo de Filipinoj, de la jaro 1980: 

„77ze World Tourism Organisation Underlines in this respect the importance 
of knowledge of languages notably those with a universal vocation such as 
esperanto. 

La Monda Organizaĵo pri 
Turismo substrekas ĉi-rilate la 
gravecon havi konojn en 
lingvoj , ĉefe en lingvoj kun 
universala aspiro kiel estas 
Esperanto. ” 


World Tourism Organization 




w 


UNWTO 


Lingvistoj nuntempe strebas al priskribo de funkciantaj komunikiloj 
kaj ne nepre interesiĝas nur pri ĝustaj frazoj. Pro tio multaj el ili aliras al 
Esperanto sen antaŭjuĝoj kaj konstatas la taŭgecon de nia lingvo en 
internaciaj rilatoj. Tio estas ĝenerala tendenco, tio ne ekzistas en ĉiuj anguloj 
de la Tero. 

Plia pozitiva fakto: amaso da personoj lernas Esperanton, speciale per 
la metodo Duolingo, uzebla per poŝtelefonoj. Surbaze de la angla lingvo 
eklernis proksimume 800 000 personoj tutmonde ekde majo 2015. Surbaze 
de la hispana lingvo proksimume 200 000 ekde aŭgusto 2016. Entute pli ol 
miliono da homoj montris intereson kaj klakis sur la verdan flagon en la ĉefa 
paĝo de la retejo Duolingo. Dekono de ili finas la kurson. Pluraj el ili iras al 
lokaj kluboj, diversaj renkontiĝoj, uzas la paroligan programon „Ekparolu” 
de la retejo edukado.net. Aliaj retaj kursoj uzatas en diversaj landoj kaj 
kontinentoj. 

Plia pozitiva fakto: post agnosko de Esperanto ĉe la Eŭropa Lingva 
Referenckadro de Konsilio de Eŭropo en 2006 la KER-ekzamenoj nun bone 
evoluas kaj pli ol mil personoj akiris tiun ŝtate agnoskitan diplomon. Tiu 
nova sistemo iom faras ombron al la ekzamensistemo de ILEI-UEA, sed tio 
ne gravas. Estas evidente, ke esperantistoj preferas provi ŝtate agnoskitan 
ekzamenon ol movadan ekzamenon. (Vidu foton sur p. 20) 

Plia pozitiva fakto: UNESKO 
metis nian majstron Zamenhof 
en la liston de honorigendaj 
personoj por la jaro 2017, cent 
jarojn post lia morto en 1917. 

Pliaj pozitivaj faktoj: 
Esperanto-vikipedio atingas 
240 000 artikolojn. Esperanto 
estas nemateria kultura here- 
daĵo de Pollando. Google- 
translate metis Esperanton en 
sian liston. La muzeo kaj 
arkivejo en la universitato de 
Zaozhuang, Ĉinio, akiras 
famecon en la Esperanto- 
movado. 

Agadas homoj en diver- 
saj mondopartoj, kunvenas 
lokaj kluboj, okazas Espe- 
ranto-kursoj. Aperis en 2017 
„Amikumu”, apo; kiu ebligas 
rapide trovi la plej proksiman Esperantoparolanton. Tio stimulas 
renkontiĝojn evidente. 

Plia pozitiva fakto: la franca edukministro eldonis anoncon, kiu donas 
permeson al la lernejestroj organizi kurson pri Esperanto en siaj establoj. 

En tiu ĉi momento mi ŝatus iri al kerna punkto: ĉu forta apero de 
Esperanto en orienta Azio puŝos nian lingvon tra la tuta mondo, aŭ ĉu forta 
apero de Esperanto en Francio kaj Eŭropo pli efikus? Oni aŭdas diversajn 
opiniojn pri tiu demando. Eŭropo nomiĝas la „malnova kontinento”, ĉu ĝi 
povos doni decidigan elanon al nia lingvo? Orienta Azio kaj ĉefe Ĉinio 
enorme gravas en la nuna mondo, politike kaj ekonomie. Ĉu tie estas la forta 
motoro por nia lingvo? La ĉina ILEI-sekcio estas la plej granda ĉe ILEI. La 
origino estas probable simple la dimensio de la lando. Motoroj estas ankaŭ 
la individuoj en nia Movado. En la Ligo estas ĉina vic-prezidanto sinjorino 
Profesoro Gong Xiaofeng. Ĉe UEA estas estrarano Lee Jungkee el Koreio. 
En Ĉinio estas sinjoro Huang Yinbao, nomata „Trezoro”, kiu interalie zorgas 
pri la tradukado de la Unesko-kuriero al nia lingvo. En Japanio agadas Hori 
Yasuo, kiu lanĉis la Esperanto-Sumoon, interesan programon por kontribui 
per legado al lertigado de esperantistoj. Kaj multaj aliaj forte kaj efike 



Komuna Eŭropa 

kontribuas al la disvastigo kaj instruado de nia lingvo. Mi ne povas citi ĉiujn 
nomojn. En mia prezidanta laboro mi plurfoje tage rilatas per retmesaĝoj al 
orienta Azio; tiu regiono estas forta motoro de nia movado. A1 la kerna 
demando: ĉu Eŭropo aŭ orienta Azio, aŭ eble Brazilo, faros la decidigan 
puŝon por Esperanto en la venontaj jaroj, mi ne povas respondi. Mi nur 
certas, ke ĉiuj el ni laboras en nia loko por la bono de nia celo. 

Mi ankaŭ kapablas nun listigi negativajn aspektojn de la nuna situacio 
de la instruado de Esperanto. La Ligo ILEI ne havas eĉ mil membrojn, malpli 
ol IFEF, la fervojistoj. Kion ni plej multe bezonas: instruistojn aŭ 
fervojistojn? ILEI devus lertigi kaj diplomi centojn da novaj instruistoj jare. 
Okazoj por diplomiĝi ekzistas en Poznano, Pollando, kaj kurso okazadas 
kadre de niaj kongresoj. Apud tiuj oficialaj atestoj multaj entuziasmaj 
esperantistoj ekinstruas junaĝe aŭ emerite sen ia lertigado. Tio montras, ke 
ni daŭre estas en pionira fazo. Baldaŭ uzeblos perreta senpaga lertigado pri 
pedagogio en reta platformo de la germana Landa Asocio; multaj homoj 
atendas tiun eblon lertiĝi studante hejme kaj progresante per la Reto en 
interŝanĝo kun foraj spertuloj. 

Inter la negativaj aspektoj mi devas mencii la malmultajn lernantojn 
de Duolingvo, kiuj aperas en la movado. E1 tiu miliono povus esti multe pli 
da kongresanoj kaj membroj de niaj ekzistantaj asocioj. Ni povas nur supozi, 
ke ili legas Esperantajn verkojn, vojaĝadas tra la mondo, uzas Pasportan 
Servon, nian esperanto-couch-surfing. Mi supozas, ke la asocia vivo kun 
jarraportoj, bilancoj kaj buĝetoj ne entuziasmigas vojaĝemajn junulojn. 

Negativa estas certe ankaŭ la manko de intereso de la amas- 
komunikiloj pri nia lingvo. Pri kio raportas la gazetoj: ĉefe pri famuloj, seks- 
aventuristoj, rekordaj sportistoj, skandaluloj, ŝtelistoj kaj murdistoj; 
esperantistoj kutimas esti kvietaj kaj respektoplenaj homoj, do ne interesaj 
por la gazetoj. Iu persono, kiu honeste faras sian laboron, ne estas novaĵo. 

Alia negativa aspekto estas la relative malforta intereso de la edulc- 
instancoj. Tie regas intereso pri lingvoj, kiuj alportas profesiajn plusojn por 
la junularo, kaj tie regas „cocacolanizado ”, koloniado pere de la angla 
lingvo. Malgraŭ la raporto de Profesoro Frangois GRIN el la universitato de 
Genevo, Svislando, kiu pruvis la ekonomian valoron de la instruado de 
Esperanto - pli alta atingo per malpli alta elspezo - la edukministroj fidelas 
al la brit-usona hegemonio. 

La dua akso de mia prezento estas la vorto-paro INSTRUADO - 
EDUKADO. Se en la instruprogramo de iu lando aperas iu lemenda lingvo, 
tio estas ilo al lingvokapabloj kaj aliro al la kulturo de tiu lingvo. Tute same 
pri Esperanto. Eĉ pli. Laŭ mia konstato, sento kaj konvinko por la lernado de 

la internacia lingvo Esperanto havas edukan valoron. La studentoj 
sendepende de sia aĝo malkovras la trezorojn de la literaturo de multaj 
landoj, ekrilatas kun homoj el plej malsamaj kulturoj kaj eniras senton de 
aparteno al tutmonda familio. Neniu alia lingvolernado ofertas tion. 
Solidareco, toleremo, komprenemo, tiuj valoroj estas transdonataj okaze de 
instruado de Esperanto, okaze de legado de nia abunda literaturo, ĉu 
originala, ĉu tradukita. Niaj renkontiĝoj kaj kongresoj ebligas rektan 
kontakton, konatiĝon, amikiĝon. Nia kunlaboro en niaj tutmondaj agadoj kiel 
ILEI, kiel la semajno de amikeco en februaro, kiel kadre de niaj fakaj asocioj 
edukas nin al frataj rilatoj respektoplenaj. Tio estas la plej valora flanko de 
la uzo de Esperanto. Oni ofte aŭdas: Esperanto, lingvo de paco. Estus bele, 
se tio estas vero. Tamen ni ne estas anĝeloj, ni estas simplaj homoj. Do 
evidente ankaŭ konfliktoj aperas foje inter ni. Sed la uzo de nia lingvo ebligas 
la bezonatajn klarigojn por solvi la konfliktojn. Do ek al instruado de la 
lingvo Esperanto kaj al uzo de ĝi! 


PRI LA ORGANIZAĴO JNFANOJ ĈIRKAŬ LA MONDO" 


de Ronald GLOSSOP, <rglossop@rnindspring.corn>, Direktoro, IĈLM. 

27 julio 2017, prelego dum la simpozio „Nuna stato kaj evoluo de la 
Instruado de E-o kiel internacia lingvo en la tuta mondo ” organizita de 
HUFS (HANKUK-Universitatopri Fremdaj Studoj) kaj ILEI en Seulo 

La organizaĵo Jnfanoj Ĉirkaŭ la Mondo ” estas 
fondita de Charlotte KOHRS kaj kelkaj amikinoj 
en San-Diego, Kalifornio, en Majo 1987. 
Charlotte ne nur instruis Esperanton al infanoj 
en San-Diego, sed ŝi ankaŭ produktis kelkajn 
videobendojn, elsendis duonjarajnbultenojnpor 
infanoj, komponis kantojn por instrui 
Esperanton al infanoj, kaj verkis libretojn, kiuj 
povas servi kiel lemolibroj por infanoj. La 
libretoj, kiujn ŝi verkis, inkluzivas ABC EN 
ESPERANTO , LA BELA PLANEDO , DEK 
DEMANDOJ , NI PAROLU ESPERANTE KUNE , NI ESPLORU LA 
MONDON, DEKFABELOJ kaj FLUGUKUNPETRO. Ŝi ankaŭ komponis 
dek du konversaciajn kantojn por lernantoj. Ili estis eldonataj en la libreto 
KANTU ESPERANTE , kaj tiuj kantoj ankaŭ estis eldonitaj kiel son-kasedo 

KANTU ESPERANTE KUN JANICO KAJ JOHANO. Dum siaj lastaj jaroj 
Charlotte ricevis multe da helpo pri bildoj kaj aliaj aferoj de Jim FAGHNAN. 
Pro sia granda laboro por Esperanto, Charlotte estis nomumita „Honora 
Membro” de la Esperanto-Ligo de Nord-Ameriko en 1999. 

Tiun saman jaron Charlotte decidis pro sanproblemo, ke ŝi ne plu 
povus esti la Direktoro de Jnfanoj Ĉirkaŭ la MondoT Darlene EVANS en la 
ŝtato Iovao faris tion dum du jaroj, sed tiam ankaŭ ŝi devis rezigni pro 
sanproblemo. En la jaro 2001 la emerita profesoro Ronald GLOSSOP en 
Sankta-Luiso iĝis la Direktoro. Charlotte mortis en la jaro 2002. Ron diris: 
„Mi opinias, ke mia ĉefa tasko estas informi ĉiujn pri la bonaj materialoj, 
kiujn Charlotte kreis, kaj daŭrigi la projektojn, kiujn ŝi komencis. Nun oni 
devas uzi la retejon por fari tion, sed oni ankoraŭ devas uzi ordinaran poŝton 
por tiuj instruistoj, kiuj ne povas uzi komputilon.” 

Vilĉjo Mania en Chikago kreis la retejon <www.icxlm.org>. Li ricevis 
de Charlotte la rajton meti ĉiujn ŝiajn verkojn en ĝin. En la jaro 2005 Vilĉjo 
sciigis, ke li ne plu povas fari tion. Feliĉe Enrique ELLEMBERG konsentis 
mastrumi kaj plibonigi nian retejon. Li tre plibonigis la retejon, por ke ĉio 
estu ne nur en Esperanto kaj la angla lingvo, sed ankaŭ en la hispana lingvo. 
Li aldonis aliajn edukajn materialojn kaj videojn kiel „Ufaz/ en Gondolando ” 
kaj ligojn al aliaj utilaj retejoj. Dankon al la grava helpo de Enrique 
Ellemberg, ĉiuj verkoj de Charlotte nun restas haveblaj en la retejo 
<www.icxlm.org>. Enrique verkis mallongan artikolon pri la retejo de 
IĈLM, kiu aperis en la INTERNACIA PEDAGOGIA REVUO, 2008/1, 
paĝoj 30-31. Oni ankaŭ povas trovi la diversajn verkojn de Charlotte en la 
retejo <www.edukado.net>. 

La ideo de Charlotte, ke oni devus instrui Esperanton al infanoj, certe 
ne estis nova. Efektive en decembro 1920, dum la unua kunveno de la 
Asembleo de la Ligo de Nacioj, Lord Robert CECIL, la delegito de Sud- 
Afriko al la Ligo de Nacioj, proponis rezolucion, ke ĉiuj landoj devus aranĝi 
la instruadon de Esperanto al ĉiuj infanoj en la tuta mondo, por ke en la 
estonteco ĉiuj homoj en la mondo per ĝi povu komuniki kun ĉiuj aliuloj. 
[Peter G. Forster, THE ESPERANTO MOVEMENT (The Hague: Mouton, 
1982, p. 172.)] Bedaŭrinde, tiu rezolucio ne estis adoptita pro la opozicio de 
la registaro de Francio. Unu argumento, kiun la francoj uzis, estis ke jam 
ekzistas monda lingvo, la franca, do infanoj devus lemi ĝin anstataŭ 
Esperanton. Bedaŭrinde, kelkaj angleparolantoj kaj iliaj registaroj nun volus 
uzi similan argumenton pri la angla lingvo. Tiuj ne konsideras la fakton, ke 
infanoj povas multe pli rapide kaj facile lerni la lingvon Esperanto, speciale 
kreitan por tiu celo. 

Ekzistas unu parto de la mondo, kie multaj infanoj kaj gejunuloj nun 
lernas Esperanton, sed bedaŭrinde ne povas uzi komputilojn por fari tion. Mi 
parolas pri la sub-sahara parto de Afriko - Benino, Burundo, Ruando, 
Ugando, Kenjo, Togolando, Malavio, Demokrata Respubliko Kongo. En tiaj 
landoj estas multaj orfoj pro militoj, aidoso, malario kaj aliaj malsanoj. 
Kelkaj esperantistoj kreis lernejojn por tiuj orfoj. Ili volas instrui Esperanton 
al la orfoj, ĉar ĝi estas lingvo, kie la parola formo kaj la skribita formo de la 
lingvo tute kongruas, kaj kie la lingvo mem estas tute logika lingvo. Alia 
grava faktoro estas, ke tiuj infanoj en Afriko uzas diversajn afrikajn lingvojn. 
Ankaŭ por ili eĉ ekzistas diversaj eŭropaj lingvoj uzataj tie kiel la angla, la 
franca kaj la portugala. Tial Esperanto estas tre utila lingvo por tiuj infanoj 
kaj gejunuloj. 

Kion tiuj geinstruistoj bezonas? En tiu parto de la mondo, la 
gelernantoj ne povos uzi komputilojn. Ili bezonas librojn, skribilojn, 
paperon, seĝojn, monon, kaj eĉ dentobrosojn. La organizo Jnfanoj ĉirkaŭ la 
mondo ” provizas per tiuj kaj eĉ kelkaj aliaj aferoj kiel pilkoj kaj uniformoj 
por futbala teamo. Plejparte oni uzas la libretojn, kiujn Charlotte verkis. Alia 
tre utila libreto por ili estas POŜAMIKO, verkita de Beatrice ALLEE kaj 
Katalin KovAts. 

Tamen estas unu nova aĵo, kiun Ron GLOSSOP kiel Direktoro kreis. 
Kiam li havis ŝancon instrui Esperanton al infanoj en Ĉinio, li eltrovis, ke 
bona ilo por helpi fari tion estas uzi simplan popularan kanton kiel „Ruĝa 
Pomo ”. La infanoj povas kanti ĝin kune denove kaj denove. Poste ili povas 
dialogi pri la kanto. Ekzemple, „Pri kio estas la dua strofo?” kaj „Laŭ la kanto 
kiukolora estas tablo?” En ŝia libreto KANTU ESPERANTE , Charlotte havis 
nur tri strofojn de tiu kanto, nome, la tri strofojn jam verkitajn de la norvega 
Jan ROMMESMO pri ruĝa pomo, nigra kato kaj blua tablo. Kial nur tri strofoj 
pri nur tri koloroj? Ron decidis verki novajn strofojn pri aliaj koloroj, kaj li 
ekuzis la novan titolon „Kanto de la KolorojP Li eldonis novan lamenigitan 
libreton kun dek tri strofoj kaj belaj bildoj, desegnitaj de Mar CARDENAS. Gi 
videblas en la retejo. Nun IĈLM ankaŭ vendas instrumaterialojn, kaj oni 
sendas ilin senpage al instruantoj de Esperanto tra la tuta mondo, aparte al 
pli malriĉaj landoj, kiuj ne povas aĉeti ilin aŭ facile akiri la informon de nia 
retejo. 

La ,JAanto de la Koloroj ” havas dek tri strofojn, sed ili estas en logika 
ordo por helpi memori ĝian ordon. La unuaj kvar strofoj estas pri la kvar 
ĉefaj koloroj en ĉielarka ordo: ruĝa pomo (frukto), flava rozo (fioro), verda 
cedro (arbo) kaj blua jupo (vesto). Lapostaj kvar strofoj estas por laneŭtralaj 
koloroj: nigra kato (besto), blanka mevo (birdo), bruna tablo (meblo) kaj 

griza salmo (fiŝo). Poste estas du popularaj koloroj: oranĝa pilko (ludilo) 
kaj purpura aŭto (veturilo). La dek-unua kaj dek-dua strofoj estas por la 
metalaj koloroj: arĝenta forko (manĝilo) kaj ora ringo (ornamo). La lasta 
strofo ne estas pri alia koloro. Ĝi estas la grava infana himno por esperantistoj 
verkita de Charlotte KOHRS mem: „Sur la Tero, bela Tero, Loĝas ni, kantas 
ni, Kune sur la Tero, Monda familio, famili', familV” 

Kontribuojn por helpi IĈLM fari sian laboron oni povas doni al la 
„Fonduso por Infanoj Cirkaŭ la Mondo ” ĉe Esperanto-USA, 1500 Park 
Avenue, #134, Emeryville CA 94608. Dankon pro via helpo. 


Lerni pri la historio, en kiu hejmas niaj vizitatoj 


de Probal DASGUPTA (Barato) 

Prezento farita en Seulo okaze de la UK 2017 kadre de la Tago de la 
Lernado, en rilato kun la temo „Edukado al respektoplena turismo”. 


Prezento: Kiam ni turismas, ni vizitas ne nur 
hotelon, aŭ ne nur gastigantan personon / 
familion, sed la tutan komunumon loĝantan en 
la urbo, en kiu ni zumas. La vidindaĵojn ni certe 
ne preteratentu; sed ni vizitas homojn en- 
plektitajn en historio, kiun ili disvolvas pluen. 
Kion signifas la ideo, konatiĝi kun ili ene de tiu 
historia hejmo? Ĉu simple legi, dum ni pretiĝas 
por la vizito, bazan skizon de la politikaj eventoj, 
kiuj muldis la nunajn landlimojn? 

Nur por demandi nin 

• Mia celo estas pensigi, ja ne trudi opiniojn. Tial mi prezentos hodiaŭ 
ĉefe demandojn. La respondoj devos esti viaj. Temas pri viaj vivoj, 
via turismado, kion vi volas fari pri tiu grava parto de via persona 
tempo. 

• Ĉu la turismado estas iaspeca malo de serioza laboro? Multaj uzas la 
vortojn ‘turistoj’ kaj ‘turismi’ kiel insultilojn. Instruistoj foje diras al 
siaj kursanoj “Vi ne venis por serioze kursi. Vi nur turistas. Kial do 
vi entute aliĝis al la kurso?” Ĉu vi konsentas kun tiu sinteno? 

Kiun do vi vizitas? 

• Kiam vi turismas, vi vizitas ne nur hotelon, ĉu? Eble iun gastigantan 
personon / familion? Tamen, vi zumas tra la loko, ĉu ne, fotante la 
vidindaĵojn - tio ja signifas, ke la lokon vi vizitas. Kion do la loko 
atendu de vi? Atenton, fotadon, jes ja. Sed ĉu pli ol tion? 

• Mi ne manovras, mi ne manipulas viajn sentojn. Mi vere starigas al 
vi demandon, kaj petas ĉiun el vi mem decidi, precize kian atenton 
vi, individue, volas dediĉi al la loko vizitata de vi. Eble post la 
pripensado iuj inter vi konkludos, ke vi vizitas homojn, kaj ke jen la 
atuto de la esperantista turismo. Aliaj konkludos alie. 

Supozu, ke homoj vizitas homojn; sed kie? 

• La vidindaĵojn vi certe ne preteratentos, ankaŭ se turismas homoj ĉe 
homoj; oni vizitas do homojn enplektitajn en geografio markanta la 
historion. Ni iom haltu tie. Kio por vi estas la historio? 

• Ofte la vorto ‘historio’ signifas nur la pasintecon. Viaj referenciloj 
certe sendas vin al diversaj malnovaj momentoj, kiam etno A, 
ekzemple, venkis etnon B, konkeris landon B, longe okupis ĝin. Tial 
paroliĝas ankaŭ lingvo A en lando B. Imperioj. Kolonioj. Cikatroj, 
kiuj ne foriris, kiuj ankoraŭ hodiaŭ venenas la rilatojn inter etno A 
kaj etno B. - Studu ĉion tion! 

Kion, tamen pri la estonteco estiĝanta? 

• Vizitanto volanta kleriĝi pri la vizitota lando certe pretigos sin per 
tia studado de ĝia pasinteco. Tamen, ĉu nur tion signifu la ideo, ke 
homoj renkontas homojn en ties historia hejmo? Homoj ankaŭ faras, 
kreas, forĝas sian veran historion, ĉu ne? 

• Kio por vi estas la historia estiĝo de estonteco? Eble vi vizitos 
landon, kiu drame fasonas al si novan historion, ekz Tunizion tuj 
post revolucio, aŭ Nepalon post adopto de konstitucio. Tie la lokanoj 
devigos eĉ aliajn turistojn atenti la dramon. Ĉu vm, esperantiston , 
iu bezonas devigil Ĉu vi ne mem volasl 

Konkretigi la demandon: Darĝilingo 

• Ĉu vi aŭdis pri Edmund Hillary kaj pri Tenzing Norgay? 

• Mi, dekjara, vizitis en 1963 la turismajn vidindaĵojn en la urbo 
Darĝilingo en la norda parto de mia gubernio, Okcidenta 
Bengallando. Permesu, ke mi rapide klarigu pri Bangladeŝo... 

• Tie mi vizitis la instituton pri montogrimpado. Staris tie Tenzing 
Norgay. Mi manpremis kun tiu fama grimpisto. Gravas 1953! 

• 40 jarojn poste, mia filo, 13-jara, vizitis kun siaj gepatroj la saman 
Darĝilingon; Tenzing Norgay jam ne vivis. Everesto, aŭ 
Comolungma, ne plu estis reliefa aktualaĵo. Kion li vidis? Kion ne? 

Eduko por malsamterenanoj; memstareco 

• Kiel vi rilatas al movadoj por memstareco? Kiamaniere tio rilatas al 
la eduko konforma al lokaj bezonoj kaj ankrita en la gepatra lingvo? 
Ĉu nur memstara gubernio aŭ regno povas atingi socian 
memstarecon? 

• Certe la ĉiĉeronoj, ankaŭ tiuj kiuj parolas Esperanton kun vi, havas 
proprajn vidpunktojn pri ĉio ĉi. Foje ili diverĝas inter si. Mi foje 
aŭdis kverelon inter francoj kaj germanoj pri la unua mondmilito! 
Kiel vi reagus? 

Se vi volas pacon, atentu malkonsentojn: 

• Eble vi nur rimarkis, ke la saman monton iuj nomas Everesto, aliaj 
Chomolungma. Eĉ tiu punkto gravas. Se vi forprenis nur tion el la 
prelego, tio jam sufiĉas. Bonvolu ne ĉesi pensi pri la demandoj! 

• GRANDAN DANKON! 


Freinet-pedagogio - Parto I 
La teorio de la praktiko 


Aŭ: kial preferindus malpli da teorio 

de Monika MOLNAR (Svislando/Hungario) 

Pedagogio, edukado, lernejo, lernejaj sistemoj kun siaj avantaĝoj 
kaj/aŭ la maloj... Jen temoj, kiuj estis, estas kaj restos ĉiam aktualaj en la 
homa socio. Foj-foje ni aŭdas pri ĝojigaj eventoj, rezultoj konceme la 
lernejan sistemon, instmadon, sed sincere dirite estas multe pli da kritikoj, 
kiuj saltas al niaj okuloj legante ĵurnalojn, rigardante televidajn, interretajn 
raportojn. 

La temo estas tre serioza, ja temas pri la preparo de la futura generacio, 
kiu baldaŭ prenos nian lokon. Kiajn posteulojn ni ŝatus havi post ni? Ĉu sen- 
pripensajn obeemulojn? Ĉu furiozajn ĉion-kontraŭulojn? Ĉu programitajn 
robotojn? Ĉu malordajn revulojn? Ĉu senentuziasmulojn, kiuj eĉ se 
komencos ion, eble neniam finos ĝin? Aŭ ĉu konsciencajn, toleremajn 
kunlaborantojn, kiuj respektas la aliajn kaj sian ĉirkaŭaĵon? 

La temo estas serioza, multfaceta kaj kompleksa, ĉar multaj diversaj 
faktoroj devas esti konsiderataj kaj bone elektitaj por ke la “maŝino” enorde 
kaj sencohave funkciu. 

La temo estas serioza, tamen per du ŝercoj mi ŝatus altiri la atenton al 
du neneglektendaj danĝeroj (inter multaj aliaj) de la lemeja laboro. Verŝajne 
la ilustraĵoj kaj la humuraĵoj estas konataj de multaj homoj, tamen valoras 
repripensi ilin: 

Unu grava problemo estas la amaso da lemendaĵoj. Ĉiujare estas pli 
kaj pli da materialo, kiun la gelernantoj devus enkapigi kaj redoni, reprodukti 

dum kontroloj, ekza- 
menoj. Ĉiuj fakuloj 
konsideras sian fakon 
tre grava (se ne la 
plej grava), do neniu 
volas redukti la kvan- 
ton de sia lernenda 
materialo, ĉiuj prefe- 
ras nur aldonadi la 
novaĵojn, kiuj tute 
nature aldoniĝas de 
jardekoj al jardekoj 
je ĉiu kampo. Tamen, 
ĉu iu pensas foje pri 
la kompatindaj geler- 
nantoj? Iliaj infanaj kapetoj ne grandiĝas kun la kreskanta lernenda 
materialo! 

Alia, same neneglektenda aspekto estas, ke oni volas de ĉiuj individuoj 
la samon je la sama nivelo. La dua bildo resumas la edukan sistemon de 
multaj landoj, lokoj. 

Kvankam ankaŭ Einstein klare kaj simple deklaris: „Ĉiuj estas 
geniuloj. Sed se vi volas pritaksi fiŝon laŭ ĝiaj arbo-grimpaj kapabloj, ĝi 
pasigos sian tutan vivon kredante sin stultulo, senkapablulo.” 

Ĉu vere tio estas justeco? Espereble ne! 

Ĉu vere ĉiuj estas geniuloj? Jes, absolute jes! Ĉiuj estas genie 
kompetentaj je iu tereno. La tasko de la lernejo devus esti akompani la 
infanojn al la malkovro de siaj geniecoj, trovi en kio ili havas la plej bonajn 
kompetentecojn. Estos tiuj, kiuj estos la plej bonaj arbogrimpantoj, sed ne 
ĉiuj. Ĉu tio signifas, ke la aliaj ne estas geniuloj? Ne! Tio signifas simple nur 
tion, ke ili estas geniuloj je alia tereno kaj ni helpu ilin trovi ĝin. 




Bone P pri desegnado mi povas ankoraŭ 
kompreni, sed kiel vi povas malsukcesi pri 
historio??? 

I 

La sekva demando estas: se la situacio estas tia, kia prezentita sur la 
desegno (kaj tro multloke bedaŭrinde ĝi ja estas tia), kion oni povus fari por 
ŝanĝi la lerno-procedon, por plibonigi la kondiĉojn de la gelernantoj, por 
atingi, ke la scio-akiro estu vola, volonta kaj ne deviga afero, ke la lernitaĵoj 
havu sencon kaj servu efektive tiujn, kiuj perlaboris ilin. Ĉu oni devus aldoni 
plusajn horojn por ke ĉiuj „lernu pli efike lerni”? Tio povus ŝajni bona ideo, 
sed... Atenton! Tio estus tuj falo en ambaŭ kaptilojn samtempe pro „plusaj 
horoj” kaj pro „ĉiuj”. Kiel eviti ilin? Kion oni povas elpensi por la problemo 
sen pligravigi la situacion? Ĉu oni vere devas ĉiam elpensi ion novan aŭ 
simple preni iun ekzemplon, kiu funkcias (jes ja, ili ekzistas!) kaj unue 
analizi, kompari, kompreni la kialojn, due vidi kiel ili aplikeblas surloke. Tre 
gravas ankaŭ tiu dua aspekto, ja kiel ne estas du samaj infanoj, tiel ne estas 
du samaj lernejoj, nek du samaj instruistoj, nek du samaj kondiĉoj ktp. Dum 
la homa historio ekzistis pluraj ekzemplodonaj, sekvindaj pedagogoj, kiuj 
alportis ion al la civilizacio, sed pri kiuj oni pli-malpli forgesis en la granda 
serĉado de novaj nocioj, novaj metodoj. Unu el ili estis Celestin FREINET 
[‘selestn frene’]. 

Celestin FREINET estis franca pedagogo, kiu 
vivis inter 1896-1966. Li kreis sian pedago- 
gion ne ĉar ne ekzistis alia, sed ĉar li troviĝis 
en specialaj kondiĉoj. Li eĉ ne tute finis siajn 
instruistajn studojn, kiam li (kiel ĉiuj aliaj 
viroj tiutempe) devis iri militservi en la 
unuan mondmiliton. Tie li sufiĉe frue milit- 
vundiĝis kaj devis ĉesigi la soldatecon. Li 
havis problemojn pri la pulmoj, do ne 
kapablis paroli longe. Tuj klaris, ke malgraŭ 
lia profesia formado, la tradicia instruista 
laboro tute simple fizike ne eblis por li. Pro 
la fakto, ke ĉiuj laborkapablaj instruistoj estis en la batalkampoj, li tamen 
alteriĝis en iu vilaĝeta lernejo. Eĉ se li ne vere kapablis instrui tradicie, oni 
diris al li: faru kion vi povas. Do, li estis libera kaj li uzis tiun liberecon unue 
por simple observi la infanojn. 

Observante ilin, li vidis, ke en la klasĉambro preskaŭ ĉiuj estis pasivaj, 
havis sufiĉe tristan mienon. Tute male dum la paŭzo! En la korto la infanoj 
aktiviĝis, la mienoj lumiĝis kaj ĉiuj bone amuziĝis. Tamen, bona observanto 
vidis tie pli ol simplan amuziĝon, ĉar la infanoj iu-maniere konstante laboris. 
Ili konstruis ponton, fortikaĵojn, ili observis ion. Ili ludis rolludon, ili 
organiziĝis inter si, distribuis diversajn „metiojn” sen nepre nomi ilin tiel. La 
infanoj nature kaj tre volonte laboris. Freinet volis atingi, ke tiu entuziasma, 
libervola ardo por la laboro eniru ankaŭ la klasĉambron. Li volis tute simple 
redoni la plezuron de la laboro, doni sencon al la scioj per konkretaj aktivaĵoj. 
Li volis permesi al la infanoj ankaŭ tion, ke ĉiu povu antaŭeniri laŭ sia propra 
ritmo, ĉar tute nature estas iuj, kiuj lernas pli rapide, kaj tiuj, kiuj malpli 
rapide, sed finfine ĉiuj progresas. Li volis, ke ili povu eluzi situaciojn, ke ili 
povu lerni el veraj, realaj, vivproksimaj problemoj kaj ke ili ne estu nur 
pasivaj figuroj en la kadroj de dividitaj lernmaterialoj, kie estas 45 minutoj 
da matematiko, 45 minutoj da historio ktp. Li volis eviti la alvenon al 
situacio, kie ekster la lecionoj preskaŭ neniu okupiĝas pri la tie lemitaj scioj. 
Freinet diris, ke tio ne estas vivproksima, la vivo ne estas ja tia. La scioj ne 
estas disigeblaj, ili kunplektiĝante prezentas nian vivon kaj oni devas 
elturniĝi en tiu vera vivo. Jen al kio la lernejo devus prepari la ontajn 
civitanojn. Li volis, ke la gelernantoj estu aktivaj aktoroj de siaj lemadoj. Li 
volis ankaŭ tion, ke la gelemantoj lemu klare esprimi sin kaj kapablu ankaŭ 
aŭskulti la aliajn, ke ili kapablu partopreni debatojn jam eĉ junaĝe. Li volis 
evoluigi la aŭtonomion kaj la respondecon de la infanoj, do li elpensis 

materialon, kiun li mem produktis, kie la gelemantoj havas ne nur la taskojn, 
sed ankaŭ la solvojn. Kelkaj povus tuj pensi, ke tio ne utilas, ja la gelernantoj 
rigardos la solvojn kaj la tasko estas jam farita. Fakte antaŭe bezonatas iu 
prepara edukado por ke la infanoj komprenu, ke jes, ili povas kopii la solvojn, 
sed per tio ili lernas nenion, kaj Freinet atingis tion. Kompreneble li ne mem 
inventis ĉiujn erojn de sia pedagogio, li uzis ankaŭ metodojn kaj alirojn de 
aliaj pedagogoj, kiuj agis antaŭ li, kiuj havis, subtenis la samajn valorojn, pri 
kiuj ankaŭ li pensis, ke ili bonas por la infanoj. Jam Konfuceo deklaris tiujn 
bazojn, kiujn Freinet efektive uzis en la praktiko dirante sian faman frazon: 
“Mi aŭdas kaj mi forgesas. - Mi vidas kaj mi rememoras. - Mi faras kaj mi 
komprenas”. 

Tamen, kiel li ligiĝas al Esperanto? Ĉu li ligiĝas al Esperanto? Multaj 
nunaj praktikantoj de lia pedagogio forgesas aŭ eĉ ne scias pri tio, tamen jes, 
li uzis Esperanton en sia klaso. Li ekvidis en Esperanto plurajn eblojn kaj 
jam en tiu epoko korespondigis siajn gelemantojn kun aliaj infanoj kaj per 
tio li malkovrigis al ili la mondon. Inter la ĉefaj celoj de Freinet estis ankaŭ 
la transdono de toleremo, respekto, demokratio, kunlaboro. Li volis, ke la 
infanoj rimarku, kiumaniere kun alilandaj aŭ aliregionaj infanoj ili estas 
samtempe similaj kaj tamen tute diversaj. Lia pedagogio estas orminejo por 
tiuj, kiuj kapablas kompreni kaj apliki ĝin. 


BEZONATAS KREA ADAPTIĜEMO 


Letero de Luiza CAROL el Israelo 

En Israelo mankas kursoj pri Esperanto, ĉar mankas intereso por tiaj 
kursoj. Malgraŭ tio, mi ne estas pesimisma; mi simple konstatas, ke la 
junularo preferas senpagan memlernadon pere de komputilo aŭ poŝtelefono. 
La gejunuloj lemas kiam ili havas tempon aŭ emon (ekzemple en trajnoj, en 
bushaltejoj ktp), ĉiu laŭ sia propra ritmo, la gejunuloj interbabiladas pere de 
retpaĝoj, retfommoj ktp, kaj ne plu sentas la bezonon viziti movadajn 
klubojn. Ili diras, ke lokajn prelegojn kaj filmojn oni povas spekti en la 
denaska lingvo; fremdajn prelegojn, filmojn, koncertojn ktp oni povas spekti 
senpage per komputilo en Esperanto aŭ aliaj lingvoj; esperantistajn 
geamikojn oni povas trovi per poŝtelefono sen la helpo de Pasporta Servo... 
Tion ili diras, kaj ŝajnas ke ni devus adapti nin al la nunaj cirkonstancoj. 

Mi mem lernis Esperanton pere de Jernu.net ” antaŭ 12 jaroj, do mi ne 
lernis en tradicia klaso, ĉar memlernado per komputilo ŝajnis al mi pli 
konvena. 

La eta Norda Grupo de esperantistoj, al kiu mi apartenas, ŝrumpas ĉiujare. 
Antaŭ kelkaj monatoj forpasis la verkisto Aleks KERBEL. Li estis tre bona 
amiko mia kaj mankas al mi persone kaj mankas al la Norda Grupo kaj al la 
tuta ELI (Esperanto-Ligo en Israelo). Ekde lia forpaso, ni restis nur 3 aŭ 4 
maljunuloj, kiuj fidele renkontiĝas monatfine, ofte akompanataj de juna 
usona studento (kiam tiu ne ferias hejme kaj ne estas okupita pro ekzamenoj). 
Sed post 2 jaroj la junulo finos la lernadon en la Teknika Instituto de Hajfo, 
do li revenos hejmen. Li lemis Esperanton tre bone, pere de Duolingo. Kiam 
li foriros, mi verŝajne fariĝos la plej „juna” ano de la Norda Gmpo (mi estas 
70-jaraĝa). Do vi povas imagi la estontecon de tiu grupo... Sed Aleks 
KERBEL, antaŭ ol forlasi nin, zorgis, ke oni enmetu liajn verkojn en la 
paĝaron <verkoj.com>. Li iniciatis tiun paĝaron, kiun Amir NAOR realigis 
kaj nun prizorgas kaj konstante evoluigas. Aleks lasis al ni multajn trezorojn, 
kiujn oni povas elŝuti senpage el tiu paĝaro. Indus ke ni rekomendu ĉi tie lian 
manlibron por memlernado „Esperanto per 501 vortoj ”. 

Laŭ mi, indus ke ni priparolu serioze la nunan situacion, t.e. la tendencojn 
anstataŭigi tradiciajn klasojn per senpagaj inter-retaj kursoj kaj anstataŭigi 
tradiciajn klubajn renkontiĝojn per virtualaj (inter-retaj) kontaktoj. Laŭ 
onidiroj, tiuj fenomenoj aperas ankaŭ en aliaj landoj. Mi opinias, ke la nunaj 
cirkonstancoj ne devus tristigi nin; ili simple devus pensigi nin kaj instigi 
nian krean adaptiĝemon. 


Dialogo inter Luiza CAROL kaj Mirejo GROSJEAN - kvara parto 


DEK JAROJ EN ESPERANTO-LANDO 


En 2015 Luiza verkis eseon, rande de kiu Mirejo komentas aŭ faras 
demandojn, kiujn Luiza respondas. La unuaj partoj aperis en IPR 2016/ 2, 
IPR 2016/4 kajIPR 2017/2 

KIEL MI KONATIĜIS KUN LA ORIGINALA LITERATURO EN 
ESPERANTO 

La malkovro de ĝia ekzisto perpleksigis min en 2005. Precipe por 
esplori ĝin, mi decidis tiam dediĉi la necesan tempon kaj energion lernante 
Esperanton. Mi rememoras, ke mi havis ankaŭ iom da intereso koncerne la 
funkciadon de la lingvo mem, sed tiu ĉi supraĵa scivolo preskaŭ elĉerpiĝis 
post nur kelkaj semajnoj de lernado. Plibonigi la mondon pere de lingvo en 
2005... ŝajnis al mi nenio pli ol kortuŝa naiveco. Malgraŭ tio, miaj unuaj 
kontaktoj kun la uzantoj de Esperanto vekis mian intereson pri la Movado 

kaj samtempe plifortigis mian intereson pri la kulturo de tiu komunumo. Mi 
iel enmergiĝis en la komunumon kaj ĝian kulturon samtempe. 

En la sekvaj alineoj, mi rakontos pri la maniero laŭ kiu mi konatiĝis 
kun la originala literaturo de Esperanto. Miaj spertoj povos ŝajni tro personaj. 
Sed mi opinias, ke „tipaj spertoj” pri Esperanta literaturo... simple ne 
ekzistas. Car legado de originala Esperanta literaturo ne estas deviga en ajna 
lernejo, la esperantistoj legas plej ofte laŭhazarde aŭ laŭ la rekomendoj de 
geamikoj, kiuj mem elektis siajn legaĵojn pli-malpli laŭhazarde. Mi ne 
kritikas tion. Multaj homoj inklinas malŝati dum sia tuta vivo ion ajn kion 
oni altrudis al ili dum la infaneco... Do iufianke eble estas bone, ke fronte al 
la Esperanta literaturo oni sentas sin tute libera elekti. Sed tia hazarda legado 
havas ankaŭ malbonajn flankojn. I.a. oni povas seniluziiĝi post la legado de 
2-3 libroj kaj perdi definitive la intereson pri tiu grava kultura fenomeno... 

Miaj unuaj kontaktoj kun la originala literaturo de Esperanto okazis 
per interreto, dum la unuaj semajnoj de lernado. En la komenco, la programo 
„lernu!” proponis al mi legi po unu proverbon ĉiutage, poste ankaŭ po unu 
ŝercon ĉiutage. Iom post iom mi pliigis la nombron de proverboj kaj ŝercoj, 
kiujn mi legis ĉiutage. Mi konsideras la proverbaron de ZAMENHOF valora 
originala literaturo, ĉar ne temas pri nuraj tradukoj, sed pri artecaj adaptoj. 
Koncerne ŝercojn, mi konsideras folklora literaturo ajnan kolekton de ŝercoj 
en ajna lingvo. Tiuj facilaj legaĵoj donis al mi ekde komence la fortan senton, 
ke la Esperanta literaturo tute ne estas „senradika”, sed „plur-radika”. 

Tuj post kiam mi finis la kurseton „Bildoj kaj demandoj”, mi komencis 
legi la novelaron „Vere kaj fantazie” de Claude PIRON. (Oni povas 
konsideri ĝin moderna „plur-folklora” rakontaro.) Ĝi estas inkluzivita en la 
bibliotekon de la programo „lernu!”, do mi povis legi ĝin aŭskultante la 
koncernajn sondosierojn kaj uzante laŭbezone la traduksistemon de „lernu!”. 
Intertempe, miaj novaj geamikoj donacis aŭ pruntedonis al mi amason da 
revuoj kaj libroj, por kuraĝigi min pri legado. Inter la printempo de 2006 kaj 
la printempo de 2007, mi faris per interreto la internacian kurson de Boris 
KOLKER, laŭ lia libro „Vojaĝo en Esperanto-lando”. Ĝi estis por mi bonega 
sperto, kiun mi tutkore rekomendas al aliuloj. Pere de tiu kurso mi komencis 
orientiĝi en la buntaj direktoj de la Esperanta kulturo. Post la fino de la kurso 
mem, mi trastudis atente la indekson de nomoj, kiun la aŭtoro aldonis al sia 
libro. Mi trovis en tiu laŭalfabeta indekso ne malpli ol 88 nomojn de aŭtoroj 
pri originala literaturo en Esperanto. Mi faris apartan liston pri tiuj aŭtoroj 
kaj dum la sekvaj 7 jaroj organizis miajn legaĵojn precipe laŭ tiu listo 
(kvankam kompreneble, mi esploris ankaŭ ekster tiu listo iomete). De kelkaj 
aŭtoroj mi legis nur kelkajn paĝojn, de aliaj eĉ 5-6 librojn, laŭ cirkonstancoj. 

Iom post iom, la listo de 88 aŭtoroj aliformiĝis en memorhelpilon pri la 
originalaj Esperantaj beletraĵoj, kiujn mi legis. La laŭalfabeta aranĝo de tiu 
listo ne plu kontentigis min. Ankaŭ kronologia aranĝo laŭ la naskiĝjaroj de 
la aŭtoroj ne kontentigis min. Mi elpensis kronologian aranĝon komenciĝ- 
antan per la jaro 1887 kaj daŭrantan laŭ la esperantistiĝ-jaro de ĉiu aŭtoro. 
En la finan version, mi enmetis inter krampojn anlcaŭ la jarojn de naskiĝoj 
(kaj eventuale de forpasoj), tiel ke oni povu sekvi kaj la „ondojn de 
Esperanto” kaj tiujn de la generacioj, por havi kiel eble pli akuratan spegulon 
de la evoluo de tiu fascina kaj unika kultura fenomeno. Ekde la fino de 2012, 
mi komencis pensi, ke tiu ĉi verketo povus utili anlcaŭ al aliaj personoj, kiuj 
preparas sin esplori la Esperantan literaturon. Tial mi klopodis forviŝi el ĝi 
kelkajn tro personajn komentojn kaj aldoni pli da neŭtralaj informoj. Nun mi 
havas komentitan legoliston, kiu ampleksas 60 paĝojn A4 (kune kun 
fotoportretoj). Mi pretas disponigi ĝin por „lemu!” aŭ „edukado.net” aŭ alia 
paĝaro, laŭpete. 

Mirejo : Kara Luiza! Vi faris elstaran laboron, kiu nepre utilus por aliaj 
personoj, kiuj volos eniri iom post iom en niajn trezorojn! Mi petas vin sendi 
al mi vian liston; ni volonte aperigos ĝin en nia paĝaro www.ilei.info . 


Se IPR 2016/3 kaj 2016/4 ne atingis vin, se vi nepre volas posedi la 
plenan kolekton de nia organo Internacia Pedagogia Revuo, bv 
skribi al jena adreso por peti la mankantajn revuojn: 
ilei. oficejo@googlemail. com 
Bv klare skribi vian poŝtadreson kompletan. 

Ni sendos al vi la mankantajn revuojn. 

Kun pardonpeto pro la paneo de 2016. 

Mireille Grosjean, prez. de ILEI 


El la landoj kaj sekcioj... 


Ĉinio 

La libro La danĝera lingvo de Ulrich LlNS interesis multajn legantojn, tamen 
eŭropaj esperantistoj mem komencas endanĝerigi Esperanton. Pli kaj pli da 
nekompreneblaj vortoj, kreitaj de eŭropanoj, kaj aperintaj en la revuoj 

Esperanto kaj Kontakto , forte malfaciligas la Internacian lingvon. Eĉ la 
rubriko en la oficiala organo de TEJO estas vortumita per nekomprenebla 
vorto „Kontatek”. Esperanto malfacila por azianoj finfine perdus avantaĝon 
allogi la novan generacion, se ĝi daŭre estus endanĝerigita. 

HUANG Yinbao „ Trezoro ”, Ĉinio 
La Ondo de Esperanto, 2017-02-14 

Diferencaj lingvoj kun samsento 

La Dua Festivalo de Internaciaj lingvoj en Dongfang Elementa Lernejo 

Dongfang Elementa Lernejo (Orienta bazlernejo), kiu rilatas al Esperanta 
instruado kaj ĝemelaj lernejoj kun japana lernejo per Esperanto, situas en la 
ĉina urbo Changzhou inter la urbegoj Shanghai kaj Nanjing. La Esperanta 
fako enkondukiĝis en la lemejon antaŭ 30 jaroj, kaj ekde tiam daŭras. Nun 
la fako jam fariĝas deviga kurso, kio signifas, ke ĉiuj lernantoj ekde la tria 
klaso devas lemi Esperanton kaj en la lemejo troviĝas Esperanta societo. Ĉi- 
jare la lemejo havas projekton aŭspiciitan de la loka magistrato, kiu estas la 
studado de internacia kompreniĝo, por divastigo de ĉina tradicia kulturo, 
respekto de diversnaciaj kulturoj kaj diferencoj, konigo de internaciaj 
memorindaj datoj kaj lokaj kondiĉoj kaj moroj en la tuta mondo. Dum majo 
ĉi-jare la lernejo okazigis la duan festivalon de Internaciaj Lingvoj kun la 
temo Diferencaj Lingvoj kun Samsento. La komencon de majo la estrino s- 
ino Liu Lixia de la lernejo disdonis petleteron al amikoj, esperantistoj kaj 
konatoj de fremdlandoj kaj enlando por kolekti gratulmesaĝojn, bildojn, 
fotojn, filmetojn, sondosierojn de fremdlingvoj kaj dialektoj esprimantajn 
saluton, pacon, amikecon kaj amon. La lernejo honore ricevis multajn 
respondojn por subteni la festivalon, notinde el Baotalu Elementa Lemejo en 
ĉina urbo Zhenjiang, Baiyangshujie Elementa Lernejo en la ĉina urbo 
Taiyuan, Yongtai Elementa Lernejo en la ĉefurbo Beijing, Yosumi Elementa 
Lernejo en la urbo Takatuki de Japanio, de Jozef G 4 siorowski pri gmpeto de 
polinoj en la popolaj vestaĵoj el la regiono de LOWICZ (ŭovjiĉ) de Pollando, 
s-ino Katalin Kovats, gvidintino de la pedagogia seminario en la Esperanto- 
centro Kvinpetalo en Francio, kaj ĉiujn nur Esperanto peras. La festivalo 
ankaŭ inkluzivis, ke ĉiuj lemantoj kaj instmistoj de la lernejo lernis de Brila, 
iu Esperanto-instmistino, dek Esperantajn frazojn kaj ekspoziciis la 
pentraĵojn kaj bildojn faritajn de lernantoj el ambaŭ institucioj, la lernejoj 
Dongfang kaj Yosumi, montrantajn pacon, amikecon kaj amon. 

La 1-an de junio, internacia infana tago, okazis la fermceremonio de la 
festivalo. Ĉiuj lemantoj, entute 740 kiuj tenis diversajn naciflagojn, ĉeestis. 
La lemantoj kaj instruistoj prezentis siajn programerojn kun la temo de la 

festivalo, inkluzive <infanecon de d-ro Zamenho£>, <Esperantan kanton 
„Jasmena floro”> kaj <Poemdeklamon „Brilo eterne restas en la Oriento”> 
ktp. La festivalo akiris grandan sukceson, danke al diversaj subtenoj. La 
lernantoj kaj instruistoj spertis kaj ĝuis la plezuran atmosferon de la paco, 
amikeco kaj amo, intema ideo de E-o, kiu ĉiam restas en iliaj rememoroj kaj 
ĉiuj sopiras la venontan festivalon. 

ZHANG Changsheng 


Francio 

Esperanto en Gimnazio „Victor Considerant” en Salins-les-Bains, 
http://lycee-college-considerant.fr/ 

De la lerneja jaro 2015-2016, du instmistoj proponas malkovri Esperanton. 
Tiel kelkaj gelernantoj, 2016-maje, parolis Esperanton kun usonaj vizitantoj. 
Tiun jaron, ni ne plu havis la samajn kondiĉojn (pro malpliiĝo de la budĝeto), 
do ni lanĉis projekteton por tamen paroligi pri Esperanto. Tiu projekto 
nomiĝas „mistera lando, mistera lingvo”. Gi fakte estas ludo kaj konkurso. 
Ĉiusemajne, dum 6 semajnoj, oni proponis sur la inform-ekranoj de la 
gimnazio unu novan demandon pri Esperanto: ekzemple „Kiel oni ĉiam 
konstmas pluralon en Esperanto?” kaj unu novan indikon por trovi „misteran 
landon” ( ekz: „Tiu lando uzas eŭron.”) 



Partoprenis gelemantoj, lemejestro, kaj aliaj personoj, eĉ kuiristoj. Paralele, 
oni prezentis Esperanton al volontuloj, eĉ dum paŭzo de la kuiristoj. 

Oni instalis ligojn al lerniloj sur la interna-retejo kaj vortaron kaj librojn en 
la biblioteko. Oni samtempe preparis 2 lernantojn (15-jaraĝajn) por paroli 
Esperanton. Helpis al tiu projekto multe da malsamaj homoj (teknikistoj, 

administrantoj, instruistoj, bibliotekisto, lernantoj ktp). Tio estas verŝajne 
unu el la plej granda sukceso. Multe da „esperontistoj” (ĉiu homo estas 
venonta esperantisto, ĉu ne?) pli malpli aŭdis kaj malkovris pri Esperanto. 
Kaj venas la ĉefpunkto... Gajnintoj de la ludo partoprenos skajp-babiladon 
en Esperanto kun aliaj gelernantoj el „la mistera lando”. Tio estas Slovenio. 
Estas la lernantoj de Peter GRBEC en elementa lernejo en Koper. 

Gajnintoj ricevis etajn donacojn: „Poŝlibro de Assimil: Esperanto”, 
vojaĝlibro pri Slovenio, kaj eĉ botelo da vino „Arbois” kun etikedo en 
Esperanto ktp. 

Ni babiladis en Esperanto per „skajpo” mardon, la 23-an de majo je la 14a 
horo. (vidu lycee-college-considerant.fr/nous-avons-parle-en-esperantol .) 
Eĉ juna kolegino pri la angla parolis en la angla kun slovena lemanto... 

Kaj Peter paroletis en la hispana kun instmistino pri la hispana. 


Jes! Esperanto proksimigas homojn kaj lingvojn. Ankaŭ ĵurnalistoj estis 
invititaj ĉar la skajpbabilado estas parto de pli granda evento. La instmistoj 
pri lingvoj organizis plurajn agadojn kun la lerneja restoracio: 

Latina, germana, hispana, angla menuoj kun prezentoj fare de la gelernantoj. 
Tio okazas kadre de la „Semajno de la lingvoj ” (el ŝtata ministerio pri 
edukado) kaj ,flela monato de Eŭropo ” (el Eŭropa Unio kaj regiono 
Burgonj o-F ranĉkonteo). 


Tiel nia evento aperas en la retaj oficialaj dokumentoj kun priskribo kaj... la 
vorto... ESPERANTO. 


Emmanuel DESBRIERES 


Serbio 

REF 2017 - Aŭtenta Esperantujo 

La 39-a Renkontiĝo de Esperanto-familioj (REF) okazis inter la 21-a kaj 31- 
a de julio 2017 en la infana feriumejo „Rudnik” sur la montaro Rudnik en 
Serbio, sub aŭspicio de ILEI. Partoprenis 16 familioj, entute 48 homoj (po 
24 infanoj kaj plenkreskuloj) el 14 landoj. 

La varian kaj abundan programon laŭtradicie preparis kaj plenumis la REF- 
anoj mem, sed ankaŭ gastis loka folklora dancgmpo kaj la esperantista aktoro 
Saŝa Pilipoviĉ kun siaj kontribuoj kaj dancigo kaj kantigo de la REF-anoj. 
Matena komuna kantado (repertuaro prezentita en la ĉiujare plidikiĝanta 
Kantaro de REF), atelieroj de diversaj manlaboroj, sportaj, lingvaj kaj kreaj 
ludoj ene kaj ekstere, ĉiutagaj promenoj, du tuttagaj ekskursoj, mont- 
grimpado sur la pratempan vulkanpinton Ostrvica kun restaĵoj de mezepoka 

fortikaĵo sur ĝi, antaŭdormaj „piĵamaj” rakontoj por etuloj kaj komuna 
laŭtlegado por la pli grandaj, diskutrondoj por la gepatroj, REF-biblioteko, 
diskoteko, filmprezentado - jen aŭtenta lingva komunumo de ne nur 
unuopuloj parolantaj la Internacian lingvon, sed de familioj uzantaj 
Esperanton kiel familian lingvon tuttage kaj por ĉiuj bezonoj, same kiel ĉiuj 
aliaj lingvaj komunumoj. 



Kantrondo en REF 


Tamen ne tute same kiel la nacilingvaj komunumoj. La malsameco 
montriĝas, ekzemple, ĉe legado. Konsiderante la modernan trouzon de 
komputiloj kaj poŝtelefonoj mi demandis la gepatrojn, ĉu ili kontentas pri 
tio, kiom iliaj infanoj legas ordinarajn librojn. „Jes nacilingve, sed ne en 
Esperanto”, estis la respondo. Kvankam la infanoj vivas kun Esperanto 
denaske kaj flue komunikiĝas per ĝi, tamen ĉe legado ili ne sentas sin same 
komforte kun Esperanto kiel kun la gepatraj lingvoj, kiujn ili lernas en la 
lernejo kaj uzas surstrate aŭ sekvante televidan programon. Tamen bildstrioj 
en Esperanto ja estas legaĵo kiun ili volonte konsumas. 

Tio ĉi emfazas la gravecon de adekvate adaptitaj legaĵoj por infanoj 
kaj komencantoj, kaj nesuflĉon de tiaj legaĵoj en la Esperanta literaturo. „Ĉu 
Juna Amiko (JA) povas bone plenumi tiun rolon”, mi demandis kelkajn 
gepatrojn dum liberaj horoj (pro la abunda programo ne eblis organizi 
specialan diskutrondon pri ĉi tio). Fakte kelkaj el ili unuafoje renkontis ĝin 
en la porokaze kaj surloke kreita „REF-biblioteko” el ŝatataj libroj 

kunportitaj de REF-anoj mem, en kiun mi aldonis malnovajn kaj la plej 
novajn specimenojn de JA, IPR kaj aliaj publikaĵoj de ILEI. 

Unuarigarde oni konstatis pli modernan grafikan aranĝon de la novaj 
numeroj de JA kompare kun la malnovaj, sed restis dubo pri la celgrupo. Se 
ĝi celas infanojn, denaskulojn aŭ ne, tiam la tekstoj devas esti multe pli 
allogaj el la infana perspektivo por emigi la infanon al legado. Gepatroj de 
denaskuloj diras tion laŭ siaj ĉiutagaj spertoj. 

Kaj tio ne estas la sola temo pri kiu ILEI povus lerni de REF kaj fari 
iom pli por tiu specifa kaj potenciala celgrupo de Esperanta pedagogio. 

Radojica PETROVIĈ 


Al niaj 41 sekcioj 


Sekcio de ILEI en iu teritorio estas ia strukturita grupo, asocio. Gi havu 
prezidanton, vic-prezidanton, sekretarion, kasiston. Plie, inter ĝiaj membroj 
estu sekciestro, kiu regule informas la estraron de ILEI pri la konsisto de la 
komitato de la sekcio, pri la membronombro, pri la pago de kotizoj. Plie, estu 
unu membro de la sekcio, kiu estu membro de la Komitato de ILEI, se la 
membraro estas sub la nombro 16. Por pli grandaj sekcioj la nombro de 
Komitatanoj estas du, tri, ... . Pri la nombro de Komitatanoj bonvolu vidi la 
statuton kaj internan regularon de ILEI en ilei.info/dok/index.php?lingvo=eo 
La sekcio povas decidi, ke la prezidanto estu ankaŭ sekciestro. Ke la kasisto 
estu ankaŭ Komitatano de ILEI. Ke iu ne komitatano de la sekcio sed 
membro de la sekcio, estu Komitatano de ILEI. Pri tiaj aferoj la sekcio 
decidas, sed devas informi la estraron de ILEI. Plie pri la sekciestro la estraro 
de ILEI devas konsenti. 

Vi povis observi legante tiujn klarigojn, ke mi skribis „komitatano” por 
membro de la komitato de la sekcio, kaj „Komitatano” por membro de la 
Komitato de ILEI. En la retejo de ILEI www.ilei.info estas ĉapitro 
INSTANCOJ kaj tie vi povas iri al sekcioj (tie aperas la sekciestroj) kaj al 
Komitato (tie aperas la Komitatanoj de ILEI). Bonvolu tie kontroli la 
donitaĵojn pri via sekcio. Kaze de malĝustaj informoj tie bonvolu informi 
min per la retadreso mirejo.mireille@gmail.com. 

Mi finas tiun klarigan parton kun granda danko al vi pro via subteno al la 
Ligo. 

Mireille GROSJEAN, Prez de ILEI 

La Kongreso finiĝis - ek al la Kongreso 


De Busano al Madrido 

La ĉiujaran kulminon de sia asocia vivo ILEI atingas dum la kongreso. La 
jubilea 50-a kongreso, la unua sub tiu nomo post la serio de 49 konferencoj, 
okazinta lastjulie en Busano, estis kulmina pluraspekte: 

- rekorda nombro de aliĝintoj (198) kaj veraj partoprenintoj (170) kun, 
bedaŭrinde, ankaŭ rekorda nombro de nuligitaj aliĝoj pro vizaj problemoj kaj 
nestabila politika situacio ĉirkaŭ la Korea duoninsulo; 

- mirinde alta nivelo de la arta programo; 

- ĝuinde riĉa turisma programo ne nur ĉar la kongresa ĉeftemo rilatis al 
turismo kaj edukado; 

- la neforgesebla etoso de ILEI-kongresoj, kiu kreiĝas ekde la akceptejo kaj 
interkona frandvespero, fakte daŭras kaj plu kreskas el la pasintjara 
renkontiĝo. 

Vojmontra evento, inspira por organizantoj de la venontjara kongreso. LKK 
de la 51-a kongreso okazonta en Madrido, 21-28 julio 2018, kunvenos kun 
la estrarano pri kongresoj kaj laboros dum la unua semajno de septembro por 
definitivigi organizajn detalojn kaj startigi la aliĝadon. 

La kongreso en Busano disvolviĝis en la lumo de sia ĉeftemo Edukado al 
respektoplena turismo kaj tiu aspekto same ne mankos en la turisme alloga 
Madrido. Tie ankaŭ la nova kongresa temo, La kultura heredaĵo de 
Esperanto , trovos fekundan grundon kaj taŭgan medion por la traktado - en 
la hejmlando de la Iberia skolo , kie landaj kongresoj de Esperanto tradicie 
proponas abundan kulturan programon, en la provinco de Esperantujo kun 
riĉa produkto de kulturaj valoroj. Tion emfazos ankaŭ la parta koincido de la 
77-a Hispana Kongreso de Esperanto (20 - 22 julio) kaj la ILEI-kongreso en 
la sama kongresejo, kun komuna kultura programo en la du komunaj tagoj. 
Tiuj kiuj aliĝos al ambaŭ kongresoj ĝuos rabatitan suman kotizon. 

La kongresejon disponigos la „Colegio Mayor Universitario Chaminade” 
(www.cmuchaminade.com/), studenta rezidejo kun lekciejoj kaj diversaj 
bezonaĵoj por kulturaj, klerigaj kaj sportaj programoj. Gi estis fondita en 
1966 de grupo celanta konstrui komunumon bazitan sur la idealoj de 
libereco, respondeco, respekto kaj toleremo. Fine de la semajno estos 
organizita karavana transiro al Lisbono por UK. Kaj post la UK, la karavano 
de E-eventoj en Iberio povos finiĝi aŭ en Hispanio per la IJK, aŭ en alia parto 
de suda Eŭropo per la SAT-kongreso en Kragujevac, Serbio, 5-12 aŭgusto 
2018, al kiu jam eblas aliĝi per: https://goo.gl/forms/WYttkl5OQsn63rn03. 

Radojica PETROVIĈ, Estrarano pri kongresoj de ILEI 

INFORMOJ PRIILEI 

Laborkomisionoj 

Ekzamena: Karine Arakelian (prez.), Mireille Grosjean (vicprez.), Christophe 
Chazarein, Monika Molnar, Giridhar Rao, Jeremie Sabiyumva, Han Zuwu. 

Elekta: Aurora Bute (gvid.), Zsofia Korody, Rob Moerbeek. 

Kontrola: Simon Smits, Orlando Raola. 

Lerneja: Julian Hernandez, Jennifer Bishop, Ronald Glossop, Marija Jerkoviĉ, 
Luigia Madella, Ermanno Tarracchini, Mihai Trifoi. 

Regulara: Marija Beloŝeviĉ, Rob Moerbeek, Stefan MacGill. Estrare: M. Grosjean. 

Terminara: Miroslav Malovec, Ilona Koutny. Estrare: Mireille Grosjean. 

Universitata: Duncan Charters (gvid.), Renato Corsetti, Goro Kimura, Ilona 
Koutny, Radojica Petroviĉ, Kristin Tytgat. Estrare: Gong Xiaofeng „Arko”, Ivan 
Colling. 

Enmovadaj partneroj (entute 14) 

E@I ( Edukado ĉe Interreto): Vifazna 840/67A, SK-958 04 Partizanske, Slovakio, 
info@ikso.net. Tel: (+421) 902 203 369. Retejo: http://www.ikso.net/eo/. 

Fondaĵo edukado.net - funkciiganta la paĝaron de instruistoj, instruantoj kaj 
memlernantoj Direktoro: Katalin Kovats, Spaarwaterstraat 74, NL-2593 RP, 
Den Haag, Nederlando. Retadreso: redaktanto@edukado.net. 

ICH (Interkultura Centro Herzberg): Grubenhagenstr. 6, DE-37412 Herzberg am 
Harz, (+49) 55215983, Trejnsesioj, metodikaj kursoj, pedagogia fakbiblioteko, 
internaciaj ekzamenoj, kontaktpersono: Zsofia Korody, 
zsofia. korody@esperanto. de. 

IFEF (Internacia Fervojista Esperanto-Federacio): vd. laJarlibron de UEA 

TEJO (http://www.tejo.org/): Observanto de ILEI ĉe TEJO: Radojica Petroviĉ. 
Observanto de TEJO ĉe ILEI: Arina Osipova. 

UEA: Nieuwe Binnemveg 176, NL-3015 BJ Rotterdam, Nederlando, 

www.uea.org. Observanto de ILEI ĉe UEA: Mireille Grosjean. Observanto de 
UEA ĉe ILEI: Stefan MacGill. 

kaj aliaj 

Ekstermovadaj partneroj (entute 8) 

ALTE (Asocio de lingvaj testistoj de Eŭropo) Repr. de ILEI: Zsofia Korody, 

FIPLV (Internacia Federacio de Instruistoj de Vivantaj Lingvoj): Repr. de ILEI: 

Mireille Grosjean. 

UN (kun statuso de observanto): komisiitoj de ILEI: Rob Moerbeek, Ron 
Glossop, Leysester Miro. 

Unesko (kun statuso de observanto): Reprezentantoj de ILEI: Monique Arnaud 
(ĉefdelegito), Ecole Chemin de 1’Espĉranto, Les Pelloux, FR-05500 Benevent et 
Charbillac, monique.arnaud@ aliceadsl.fr , Jean-Pierre Boulet, Pascale 
Voldoire. 

kaj aliaj 

Membreco kaj pagado por diversaj servoj 


Membreco kostas 20 € en A-landoj (laŭ UEA-difmo), 10 € en B-landoj kaj 2 € en 
C-landoj, kun ricevo de 4 numeroj de IPR jare. Kun aliro nur al la reta versio 
de IPR membreco kostas 10 € por la A-landoj, 5 € por la B-landoj kaj 1 € por 
C-landoj. Bonvenaj estas donacoj al la kaso de ILEI kaj al la fondaĵoj de ILEI. 
Sekciestroj en trideko da landoj akceptas kotizojnkaj donacojn; simile, perantoj por 
Juna amiko akceptas abonojn enlande. 

Por informi pri viaj pagoj, bonvole skribu al Vilĉjo (Bill) Harris, Esperanto-USA, 
P.O. Box 1129, E1 Cerrito, CA 94530, Usono. <ilei.kasisto@gmail.com>. Bv klare 
indiki la celon de via pago. La pagoj por ILEI povas okazi a) pere de la nederlanda 
ILEI-banko aŭ b) pere de la ILEI-konto ĉe UEA. Jen detaloj: 

a) Pagoj al la nederlanda banko de ILEI: numero 4676855 ĉe ING Bank N.V., IBAN 
NL55INGB 0004676855, BIC INGBNL2A. Bonvolu aldoni 5 € por la nederlandaj 
bankokostoj pagante el ekster EEA (Eŭropa Ekonomia Areo) kaj EU. 

b) Pagoj al la konto de ILEI ĉe UEA: Por pagi al UEA, Nieuwe Binnenweg 176, NL 
3015 BJ Rotterdam, bv uzi: ING Bank, Postbus 1800. NL-1000 BV Amsterdam 
(konto: 37 89 64; IBAN: NL72INGB0000378964; BIC/SWIFT: INGBNL2A). 
Bonvolu aldoni € 5 por la nederlandaj bankokostoj. Indiku vian nomon kaj vian 
landon, la celon de via pago kaj la konton de ILEI ĉe UEA: ilek-a. Giri monon el via 
UEA-konto al ILEI-konto ĉe UEA estas facila ago. 

* Simpla abono de IPR sen membreco: 24 €. Reklamtarifoj por IPR: 180 € por plena, 
110 € por duona, 70 € por kvarona paĝo. Tio inkluzivas bazan grafikan pretigon; 
kostojn de ekstra pretigo oni rajtas fakturi. Sekcioj reklamante edukajn projektojn 
rajtas peti trionan rabaton. 

* ILEI estas jure registrita ĉe la Komerca Cambro en Den Haag (NL) sub numero 
27181064 kun sidejo ĉe la Centra Oficejo de UEA en Roterdamo (NL). 

* Retpaĝo de ILEI: http://www.ilei.info. 

Redakciaj informoj 

Respondeca eldonanto (verantw. uitgever): Marc Cuffez, Elisabethlaan 295, BE- 
8400 Oostende. Presado: Alfaprint, Martin, Slovakio. Redaktoro: Nemeth 
Jozsef, Fo u. 41/5, HU-8531 IHASZ, Hungario, jozefo.nemeth@gmail.com, 
www.ilei.info/ipr/; tel: (+36-70) 931-0530. La revuo aperas ankaŭ kasede registrita 
por leghandikapuloj. Informas: Rob MOERBEEK, Zwaansmeerstraat 48, NL-1946 
AE BeVER WIJK, Nederlando, <moerbeekr@gmail.com>. 

Ni fermis la nunan numeron la 15-an de aŭgusto 2017, 
redaktofino por la sekva numero: la 31-an de oktobro 2017. 

Kurso de desegnado en REF (vd. p. 37) 



Parto de LKK ricevas dankon („Merci “ en la franca) de Mirejo (vd. p. 4) 

Kulturaj specif aĵoj de Rumanio 


Busano, 2017 


Fotis kaj aranĝis Liba kaj Floreal Gabalda 





















